Йуан ГIалиса Кьамальа йпа асквш 1943 октябрь а 19 атшын ТIапанта кыт апны дйытI. Йаба йара йтахъырала айсра дпшцIалын асквш 1944 агIан Польша апны дгIарщытI. «Забачва Абашта айсра Ду йаладзыз сынбжьагIвчва рапш саргьи ссабихъа хIатладзата сгIадзынгылтI», – йгIайгвалашвахитI ауысагIв.
16 сквша дырталындзыкIьа йанду длагIзатI. Ауи асхъан ТIапанта апны клубгьи, радиуагьи, электрокъаругьи гьаъамызтI. ГIвпещкI ахIа змамыз амшI тдзычкIвын быжькласскI йзыгIвнапхьуз апхьарта ахIа датша «культура квтакIгьи» гьаъамызтI. АпещкI апны йапхъахауа акласс йгIашIарышвта йпщбахауа аклассдза апхьарта йыцIакваз асабиква ацапхьун, арахьари апещ апны – йхвбахауа акласс йгIашIарышвта йбыжьбахауа аклассдза. Апхьарта дангIалга аколхоз апны дынхатI, уадыргIвана ауыхвагIвчва ъадрыхIазыруа апхьарта мшIычпагIвта дгIалгатI. ЙащтагIайуата анахьанат ауыхвара ъачIвагIаква ййырдырхтI: апрыслара, акырбыджьаквцIара, ащыхра-швра агьиква. Йбзазара баргвыта йакIвшун, ащарда абзазага гIалцIыртаква ракIвын йгвыргIваз, йдырраква йрылайырхIаныс дгьахамдзузтI. АуагIа рыхъазла тдзы йуыхвауата хIкъраль ауацIа шта щарда гIамидатI.
«СанчкIвыныз зымгIва рацкIыс бзи йызбуз атажв-лыгажвква турых ангIахIархIвуаз акIвын», – араса йгIвитI ГIалиса йынцIра-бзазара дгIаквчважвауата. АуагIа ршIалахIвара акIвпI йапхъахауата ауи аршIыйара хац гIайылазцIаз: «КьангьашракIгьи аламкIва ауат атурыхква, аласхIвараква, ажважвква, акытчасра ракIвпI сара абаза литераторта санщаквгылуаз йгIасцхърагIаз, – йхIвитI ауи. – СанрыздзыргIвуаз саргьи ауат сыршIпшуата закI аласцIарныс гIастахъхун». Йапхъахауа ауыса ауи 18 сквша дыртата йалайцIатI, тетрад кIьыдакI азалихын йгIвыраква зымгIва ауаъа йаницIун. ЗаманкI анцIы йтетрад ыдзын агIврагьи йнапIыцIшвтхтI, ауаса щарда йнамихуата агIвра швабыж йгIайхътасуа дцатI. Датша тетрадкI азалиххын дыгIвуа даталагахтI. Йуысаква рщарда йыгIвзачва, йдырква йырзынархан, мшыркъварата акIвын йшаъаз. Йара ауи асхъан гитара дасуа тшибжьан йуысаква макъым рзыгIанйыршунта ашвата йынбжьагIвчва йырзихIвалун. ЙаздзыргIвквузгьи ауат ргвапхун, ауаса йара йгIвыраква алитература закIылагьи йапщыламкIва йпхьадзун.
Зны ГIалиса йбергьльу абаза уысагIвчва Цекъва Пасарбии Джьгватан Къалии йыргIауата йгIвыраква дгIарыпхьатI. Ауат йуысаква агазет йгIаквицIарнысла йгIайайбжьатI. Йапхъахауата йуысаква асквш 1981 май а 5 атшын «Коммунизм алашара» газет анапа йгIаквшватI. Ауи асхъан ауысагIв сквшы 38 дырталхьан. ЙгIалагауа ауысагIв йыхъазла йныбыжь ага йнаскIьахьазтынгьи аршIыйара абгата днанауахвтI. Асквш 1975 агIан хъвлапныла йъадрыпхьауа МалабазинскI квтанай апхьарта дангIалга амщтахь Йуан ГIалиса датша зджьарагьи дгьампхьатI, ауаса йдырраква йрылайырхIара шатахъу тшазидыруан. Ауи ахIатырла ажварква, атурых, аэтнография, абызшва, ауысара атеория, апоэтика йгIарыквчважвауа акнигаква гIайауамцара йхъа дадынхалуа далагатI. Ауи амщтахь йкъальам йгIацIцIуаз агIвыраквагьи йгIарныпщуан йдырраква рыцIа йшцIолахаз. Абаза газет апны йуыса абаркIыраква гIаквшвауа йджвыквылтI. АпхьагIвчва ауат зларгвапхуз йрылу амшыркъвара, ауагIа йраргвану абызшва, гвыжвкIра злам алакъырдыра агьиква ракIвын. Асквш 1985 агIан Тльабыча Мира араса йылгIвытI: «УахьчIвала Йуан ГIалиса йщаквгылыз уысагIвта дпхьадза йауаштI. Ауи заджвгьи йгвы йзымгIвауата хIлитература апны ласдза дщаквгылтI, заджв йчIвы йапшым йыбызшвала, ймакъымла, ауысара анурква гIайхъыцIуа».
ЧквтIу Микаэль ауи йыхъазла швабыж магIны зму йгьи йцIабыргу хъвыцракI йхIватI: «Йуан ГIалиса йуысаква санрыпхьауа, санрызхъвыцуа сгвы араса йгIанагитI: абаза уысагIвкIгьи ГIалиса йапшта ауагIа дыгьраргваным йгьи йгьйылшушым драргванхарныс. Ауи йуысаква зларчву, йгIархъыцIуа абаза фгIвы апшта датша заджвгьи йуысара йгьалам». ГIалиса йуысара йгIахъыцIуа абаза фгIвы акIвпI йбергьльу ауысагIв хъадата йгIаликIгIауа. Йаргьи ауи йхIвауа уадымгылуашта йгьаъам. Ауи ахIатырла йджьаущушта йгьаъам ауысагIв йхъыцIыз асквш 60 андыртлапIуз ахъвлапын агIан Йуан ГIалиса Кьамальа йпа ачIахIныгIва хьзы «Къарча-Черкес республикала ауагIа руысагIв» шгIайквнадыргауала ареспублика а-Президент йщаквыргылра йъагIапхьаз.
ЧкIала ПIитIа


Ужвы йгIадзынгылуа чкIвынргIа рыхъазла интернетгьи телебарагьи рбзазара йырзалымхуата йщаквгылапI, сквшы 20 рапхъала Къарча-Черкес ашта йачIвыта телебара шаъамыз ауат рыхъазла хъацIауачвапI. Ареспублика ауагIахъаква рыбызшваквала арадиуа гIачважвагIвацун, йара ауыгьи ангIанша абзазагIвчва гIальаматра дута йырбун. АуагIа рыхъазла арадиуа абжьы йгьихабарргаган, йгьинбжьагIвын, йгьисас тлапIан. Асквш 1993 агIан акIвпI Къарча-Черкес республика абзазагIвчва рцри бызшваквала ателебара гIатраква йапхъахауата йырпшныс анрылша
«Къарча-Черкес» къральыгIва телекомпания астудия анхара асквш 1993 январь а 19 атшын анхара джвыквылтI. Ателебара студия злабжаз атехника шщардазгьи, анхара ащапIы шбагъьамызгьи акомпания апредседатель Ажьи Джьальамби Уасыф йпа, агенеральна директор Проценко Алексей Павел йпа, аредактор хъада Шендрик Светлана Борис йпхIа ангIалын ателебара атраква джвыквырыжьтI.
Ателебара студия КПСС аобком йырчIвыз тдзыкI азалырхтI. Атдзы астудия анхара закIылагьи йгьаквыргIапсымызтI, ауи ахIатырла зныкI ахъазла йатдрыпауа ателебара станция гIадрысабапуамцара атраква акIвдыршаланыс йщаквдыргылтI. Ауи астанция апны жвыра зхьыз хтелекамеракI гылан, агIвыраква, монтаж злаучпуш ъамапсымакIгьи гьаъамызтI, ауи ахIатырла йангIахъыртIы амщтахь йапхъахауа амызква руацIа ателебара атраква закIгьи йанрымцIауата рейша аэфир йтарыжьуан.
Асквш 1993 июнь а 12 атшын аэфир йталтI абаза бызшвала йапхъахауа атра. Ауи «ХIабадучва рабачва ртынха» – хIва йахьзын, ареспублика апхьартаква рпны абаза бызшвала арыпхьара уысква йгIарыквчважвун.
Йапхъахауа абаза телебара атра акIвзыршаз ЧкIала Георгий Константин йпа йакIвпI. Георгий Ростов йтагылу акъральыгIва университет афилология факультет йаланакIуа журналистикала ахъвшара дгIалгатI, Къарча-Черкес республикала гIатгара зму ажурналист чIахIныгIва хьзы нкъвигитI, СССР ажурналистква р-АдкIылара (ужвы – РФ ажурналистква р-АдкIылара) далапI.
Ужвы Георгий Константин йпа йгIайгвалашвахитI ареспублика телебара ангIанша рынхара апны баргвыра щарда йшрынйуз. Астудия злабжу аъамапсымаква ъащардаз йгIалцIла ажурналистква ъазара ду гIадырбара, йгIащтIырхуа атемаква йнардзата йырзыгIарбара атахъхун. Асурат квпшыраква хьпшыракIгьи йазыбжахымкIва йахъырхун. Ажурналистгьи, арежиссергьи, ателеоператоргьи адгылуанта йдрыхIазыруаш атра ахъа уалагата ацIыхъвадза йалдыргауа йалачважвун, йангIалуанта адгалра ацджвыквырцIун. Аоператор йхъихуаш анхIазырхара адиктори ажурналисти ражваква рыгIвуан, ауи атра шакIвшауамцара рейша аэфир йталуа йгIапхьахуан.
– Астудия ъамапсымала абгата йгьадгаламызтI. Апхъа угылата амгIва лукъьанысгьи гьмайрам. ЙачIвызйа швзыргвышхвуз, йгIаджвыквшвцIаз ауыс къару гIалцIыртата йазалуазйа?– хIва хIаницIгIа ЧкIала Георгий араса йджьауапхатI
– Абаргвыраква уырчвшвузтын уыс шIыцкIгьи хъатаукIра гьатахъым. ХIара хIыхъазла ауыс йгьишIыцын, йгьиджьащахъван. АнхагIвчва гвып йацацхърагIауа йынхун. Ажурналистква цгIвы хIнадзун. ХIыззыбжаз ага йщардазтынгьи апшыгIвчва рыхъазла атраква шджьащахъвахушыз хIащтан.
– Ауи асхъан ареспублика ауагIахъаква ркультура апны ателебара атраква магIныта йрыму швылашвхIвузма?
– Ареспублика телебара ангIандыршуз хачIв хъадата йгылаз ауагIахъаква рыбызшваквала атраква ррыхIазырра акIвын. Ауи азаман акытква рпны арадиуагьи гьымчважвахуазтI, абаза газет атиражгьи швабыж йалдзгIахьан, абаза театр гьаъамызтI, ауи ахIатырла хIыбызшва агIахчарала амальква нахвра атахъын. Ателебара ауи апш хачIвы архъйаныс алшушын. Ателекомпания архив апны абаза уагIахъа йгIарылцIыз агIвычIвгIвыс дуква йгIарыквчважвауа ателебара гIвыраква гIащаквхатI. Ауи ззысхIвауа, агIвычIвгIвыс йунашвагIваца удыруи йлакта утапшуа уанйыздзыргIвуи гьапшым. Ауат зылала йзымбата йгIадзынгылуа абанпараква архив йщтIу ТхIайцIыхв Бемырза, Мыхц Кьарим, анахьанат хIыгIвычIвгIвыс пшдзаква йгIарыквчважвауа ателебара атраквала йырпшы йауаштI, рыцIа аргваныта йырдырнысгьи рылшуштI.
Ажва гьалам, астудия апынгьи йакIвшун атраква, ауаса аэфир рейша йталуаз рыуа атракIгьи гIащаквырыжьныс амаль гьрымамызтI. УадыргIванагьи йхIвара атахъыпI ателебара архив апны уахьчIвала змагIны дуу атра гIвыраква шмачIым – Абашта айсра Ду аветеранква, акультура анхагIвчва, апхьахьаква, уахьчIвала йхIылахым анахьанат агIвычIвгIвыс дуква йгIарыквчважвауата. Акытква рбзазагIвчва, ауат рансимш бзазара йгIаквчважвауа атраквагьи аъапI, акытква рыцIа йараргвануата акIвпI ауи апш атраква шадыргалуа. Абарат анархараква абгата йгIауахвырквын ателебара амагIны шдуу уылаухIвитI. Зны профессоркI араса йхIватI: «Апщаша шгIадзауа зымгIвагьи анхарта уысква ласылас йалхIыргата хIунагIваква хIышрыдгылхуаш хIащтапI – хIцри бызшвала ателебара атраква хIшгIархьымшвуш апшта». Арат рапш ажва зхIвауа гьмачIгIвым. Апхъала ателебара атраква рпны ащарда йубуз акъральыгIва аунашвачпагIвчва ракIвын, ужвы укытлагIв, уыквлагIв, уынбжьагIв, уъахIльы дгIанарбитI, хIцри бызшвалагьи дчважвауата. ХIыбызшвала атраква адыргалуа йаналага ателебара ауагIа рыцIа йраргванхатI.
КЧР-ла гIатгара зму ажурналист Аджьбакь ХIаджьисмель йшипхьадзауала, абаза бызшвала ателебара атраква ргIаныршара абаза алфавит, абаза газет ргIаныршара, абаза бызшвала арадиуачважвараква ргIаджвыквцIара йыршIырпшы йауаштI. Ауат зымгIвагьи йангIаншабырг ауагIа чIащыгIвара дута йырзалуан.
ЙагIвсыз асквшква руацIа атраква темата йгIадрахауа тшызларпсах дукI гьаъам. Зынла нархара хъадата йщаквгылыз йрыуапI хIтурых, хIыбызшва, хIуагIахъа культура, абаза кытква рыжвлара уысква.
Арежиссер ЧкIала Маринагьи (МалхIвазргIа дыртпхIапI) дацмшыркъвауа йгIалгвалашвахитI сквшы 20 рапхъала ателебара атраква радгалща шаъаз. Зыкв ква гIакIылсуаз астудия чкIвын апны ателебара атраква акIвдыршалун. «Апещ акв гIатгIвыррыгьи гвы гьахIымтрызтI – ауи аъарала анхара хIазгIашыкъта хIаланахIвун», – лхIвитI ауи. Кьангьаш гьалам, уахьчIва ауат рынхара знадзара хIаракIу аъамапсыма бзиквала йшадгалу, ауаса ага йбзийызтынгьи аъамапсымаква йгIазрысабапуа агIвычIвгIвыс йыршIыйара нхара апны йгIайцхърагIауата акIвпI йщаквгылазара шатахъу.
Ателекомпания абаза бызшвала ахъвшара ззынадзаз агIатгараквала йгьгIашIасуам, атшауацIнарыхра йазынхитI. Зуыс бзи йызбауа агвып рынхара рыцIа-рыцIа йшагъьхуш йащтапI – апшыгIвчва рынхара уысква йрылцIхта цри бызшвала атраква йырпшныс йшгвжважвалуш апшта. Ари йацхIцIауата йхIхIвапI: ауи апш амаль уыжв ласыла адуней акъральква рбзазагIвчвагьи йрымазлуштI. Ателекомпания аунашвачпагIвчва йшырхIвауала, ужвы абаза бызшвала ателебара атраква интернет амальквала хIырпшы йауата йырчпуштI.
Квициниа Инна,
«Абаза Къраль» сайт йазалхпI


Лакоба Нестор Аполлон йпа – атурых апны щта пшдза гIанызжьыз дгIвычIвгIвыспI, й-ХХ-хауа асквшышв й-30-хауа асквшква рагIан Апсны а-Нарком (ауат асквшква рагIан йщаквгылаз аправительства – ХI.Б.) апны дынхун. Нестор Аполлон йпа Апсны зщапIы багъьу къральыгIвата йщаквгылныс, апсуа уагIахъа рбзазара тшауацIнахныс ахъазла къару ду алайцIатI. Ауи ахIатырла хIуыжвгIанчIвиква Лакоба Нестор йыхъазла агIвыра гIальаматква ъагIандыршауа йджьаущушта йгьаъам. Дабар Апсны къральыгIва университет йгIалгаз Гулиа Эслинда – ауи лкъальам йгIацIцIтI США апны англьыз бызшвала адуней йгIаквлыз акнига «Нестор йгьи Сария Лакоба».
Лакоба Нестор Аполлон йпа йбзазара йапщылата уыжвгIандзара йбергьльым щардапI. Асквш 1921 йгIашIарышвта Нестор Аполлон йпа Апсны даунашвахъцIагIвын, ауагIа пIатIу ду йыквырцIун, швабыж бзи дырбун. Абзазара аъаща анхьантаз ауагIахъа шгIайхчуш, апсуа уагIахъа рыжвлара-культура бзазара атшауацIнарыхра, арыпхьара уысква рырхъйара, ауагIахъа ъачIвагIагIвчва ррыхIазырра дащтан. Зуысква аквзыршваныс зтахъыз ауагIа анахьанат ажвлара уыснкъвгагIвчва йырзымцауата рейша Нестор йыдгылуан, ауи йакIвымкIва датша аджвырагIв гIарцхърагIушшва йгьрымбузтI. Швабыж йгвасрапI, ауаса акъральыгIва уыснкъвгагIв ду йгвалаква рщарда абзазара йгьизаламыжьтI – асквш 1936 декабр мыз агIан дпсытI (архъвыхыгIвчва рызджьакI йшырпхьадзауала, ауау дадыргатI).
Лакоба Нестор йхъапщыла – Лакоба Сария – дпхIвыс пшдзан, лщала дтрыквын, зыхьыз бергьльыз ари акъральыгIва уыснкъвгагIв йбзазара апны лалацIара амагIны дупI. Сария зпхьадзара щардамкIва зальмагIала йхъатаркIыта цIкъьара злаз ашвъаква мачвы рыцIазымцIаз СССР акъральыгIва уыснкъвгагIвчва рхъапщылаква дрыуапI. Ауищтара лыхьыз Сария нкъвызгауата йгIаншаз ахIвссаква щардагIвыпI. Ййиуа ахIвссаква СарияхIва анрыхьырцIауа джьгарра ду гIазырбаз абауи апхIвыс мчхъа пIатIу шлыквырцIауа гIанырщтитI. Апсуа уагIахъа Апсны апатриот, агIвычIвгIвыс ду Лакоба Нестор анцIарала ргвы дтапI, дгьырхъаштылуам. СогIвым аквта ауи йхъмаштылга син дыргылтI, Апсны акъалаква зымгIва рпынгьи йгылапI ауи йапшу асинква.
Квициниа Асида,
«Абаза Къраль» сайт йазалхпI


Европа ахьыла мгIва щтIайцIата Петр I йунашва ангIадрахауа сашIпшуата сара заджвыла Къвапсыргьан ОрхIан зымгIва рапхъа йапхъанчIвиква рпсадгьыл Абазашта ахьыла мгIва шликъьаз гIалскIгIарын. Йбаргвыз йхынгIважвахауа асквшква рагIан ауи йылшаз ари ауыс, кьангьаш аламкIва, хъацIара ду аланкъвигатI.
Йунашва асквш 1997 агIан хIайчважваракI апны йгIасазхIвыз йбергьльу абаза гIвгIвы, ауагIа руысагIв ЛагIвычв Джьамльадин йакIвпI:
– Асквш 1967 агIан, абаза газет аредакция апны сынхауата, Трыквшта йгIатыцIын сальамшвъакI аредактор Джыр ХIамид йгIайайдзатI. Асальамшвъа гIазгIвыз Къвапсыргьан ОрхIан йакIвын. Асальамшвъа абаза бызшва цкьала йгIвын. ХIара зымгIвагьи ауи джьахIщатI, йшпакIву ухIварыквын Трыкв йбзазауа абазаква гIвыра шрымамыз, йшзампхьуз гIдыруан. УадыргIвана йара ОрхIан йшгIайгIвыхызла, Франция йаъаз СССР апосольства амальква гIайрысабапын абаза бызшвала апхьагаква хъдйыргатI, йара-йара йхъа дадынхалуамцара абаза бызшвала дыгIвуа, дапхьауа тшибжьатI. Ауи акIвымкIвагьи уыса алайцIун. Ари асальамшвъа абзирала аредакция анхагIвчва апхьагIвчва йгIадхIыргвалашвахуан КIавкIаз айсра агIан атурых йгIалахаз агIаншара нашхыйаква, абазаква щардагIвыта йшымхIаджьырхаз. Абаза кытква рпны хIанцарыз амхIаджьырква ртынхаква, Къвапсыргьан ОрхIани ауи йсальамшвъи рунашва рахIхIвлун. Джыр ХIамид абаза гIвгIвчва зымгIвагьи хIйыргвышхван ОрхIан сальамшвъала хIйабадыртI. Саргьи йзызыгIвуан, йаргьи йгIайыгIвуан.
Асквш 1971 агIан СССР агIвгIвчва ргвып срылата сара сынасып йгIанакIытI Трыквшта сцарныс. Ауи агIан Къвапсыргьан ОрхIани сари йапхъахауата хIабабатI, ауырата хIайчважватI. СангIайхуаз ОрхIан абаза, апсуа чкIвынчва гвыпкIгьи йыцта аэропорт апны йгIайззан сгIардасхуан. Ауат рыладзква хъагылан. СаныршIапшы саргьи сыладзква гьсзымкIтI…
Щарда мцIуата Адыгейшта, Къарча-Черкес, Къабард-Балкъар рпны анйараква акIвдыршатI амхIаджьырква ртынхаква йрыуата гвып дукI. Абарат амшква рагIан акIвпI збзазара турых джьащахъвала йалу ари агIвычIвгIвыс – Къвапсыргьан ОрхIан (трыкв бызшвала Orhan Baran рхIвитI) сйабадырныс сынасып йангIанакIы. ОрхIан хIреспублика дшгIайыз гIасазхIвыз «Алашара» адкIылара анхагIвы Мыква Мурат йакIвпI. Апхъапхъа хIара агвып шабгу ъандыргIалыз «Адиюх-Пэлас» сасырта хIцатI. УадыргIвана ОрхIан сквшщарда аргваныта дзабадыруа, Псыжв йауу КъвапсыргьанргIа тгIачвакI йаргьи йхъапщылагьи сасра йдрайгватI. Араъа йари сари рыцIа аргваныта хIабадыртI, хIгвы ззыцхIауа уыс щарда хIрылачважватI. Сара йстахъын апхъапхъа абаза газет аредакция сальамшвъа анырзыгIайщти, агIвгIвчва сальамшвъала данрабадыруаз асквшква гIайгвалашвахныс. Ауи апшта азцIгIаракI йара-йара йгIасшIышвттI:
– Абаза гIвгIвчва апхъа йнарщтиуаз асальамшвъаква уымаркIвума?
ЦIабыргыта, ауат ужвы йгIасныпIацIашвата срыпхьаныс швабыж йсымаджьащахъван. СазцIгIара джьауап гIайтуата ОрхIан йтурых гIаджвыквицIатI:
– Ауыс шцазла ауат аполиция йсыквырхтI. Ауи ангIанша асквш 1971 агIан акIвпI. Сара журналистика факультет йгIвбахауа акурс сапхьауата (ауи асхъан ОрхIан юрист диплом гIайыквшвахьан) арыпхьагIвкI КIавкIаз ахъазла гIвыра нхара адызгалныс хачIвыта йсызгIайыргылтI. ЙгIасрысабап йауаш книгакIгьи аунашва гIасайхIвтI. Ауи акнига ъагIау ауаш Совет къраль рпосольства шакIву гIацицIахтI. Йара йгIайырымтыргьи сара сыжвла КIавкIаз йъауу ахъазла йшсызгIахвуаш саквйыргвышхватI. ЦIабыргыта, апосольства тшанырзынасырха йдмыркъвауата ауи акнига гIасырттI. Ауаса сгIацапахта сшгIайхуаз аполиция сгIашIадрыстI, сшвъаква йырпшын акнигагьи гвы арттI. Ауи нарахвтI, йауацIырхын йапхъахуз анапабырг Ленин йсурат шаныз рбатI. Ауи амщтахь акъраль йапшIагылуа ауысква нкъвызгауата сдыркъванчан сыркIытI. ХIунагIва йцан йыршвагатI. Ауаъа уызлагIасцIгIауа асальамшвъаква гIарауын йнарахвтI. Мыш бзидздза скIын, льажьа шсымам, ахъаз арыпхьагIв хачIвыта йгIаситыз шсырхъйуз анщаквдыргыл сгIауырщтхтI. Акнига гIасыртхныс гьрымуазтI, ауаса саргьи сайрышхатI – ауи совет посольства йшырчIву, йацарпахра шатахъу гIаргвынсыргIвуа салаган йгIасыртхтI. АгIвыра нхара срыхIазырта арыпхьагIв санйызца йсызникваз зымгIва йасхIвхтI. Ауаса дукI хабар йгьйымбатI, дпшвырхъыччан дджвыквылхтI…
ХIайчважвара амщтахь кьангьаш сылата Трыквшта атурых анапаква ахъсрышвттI, асквш 1971 агIан ауаъа йгIаншуз здырырныс стахъхатI. Ауи агIан цIабыргыта Трыквшта апны аквыргъвгъвараква щардан. Абар ауи йгIаквчважвауа атурых ашIчIваракI: «Асквш 1970-ква рагIан акъраль ауацIа аполитика аквыргъвгъвараква гIаншатI. Асквш 1969 агIан йакIвшаз алхраква рпны АцIабыргра партия айгIайтI, ауаса Демирель йправительства астудентква гIарпшIагылтI, анхагIвчва шырзыразым гIаддырбатI, «армалагьи» «агъьмалагьи» щардагIвы чвгьарала тшгIащтIырхтI. Асквш 1971 мартI мыз агIан арра къвырльыкъвхагIвчва ртшгIащтIыхра йачвшван аправительства дара-дара ръанатIа йахъыцIхтI. АкъральыгIва шварагIвара аъаща йтагылтI. ЙащтагIайуаз амыз 30 руацIа Трыквшта апны йзнымкIва-йгIванымкIва политика партия тланыкъва змамыз акаолиция правительстваква тшырпсахтI» (www.easttIme.ru).
Датшагьи ОрхIани сари рыцIа йауацIыху уыста хIызлачважваз асабиква рцри бызшва йарыпхьара акIвпI. Ари ауысгьи шмайрам гIасгвынйыргIвытI.
– УахьчIвала цри бызшва хIхIырдырныс хIазрыхвитуа хабза гIацIцIтI, – йхIватI ауи. – Ауаса апхьарта хвыцква рцынхъвы арайон квтаква рпны апхьарта ду гIандыршитI, акытква рпны асабиква ъамачIу йгIалцIла цри бызшва йарыпхьа йауаш асабиква гвыпта йадукIылныс швабыж йбаргвыпI. Анчва-абачва ахIвара швъала арыпхьара къвырльыкъвхарта аунашвачпагIв тшизынадырхара, дара-дара арыпхьагIв дгIарауара атахъыпI. ЗымгIва гIазхъшахъыцIуа чкIвынргIа акытква йыртыцIхта акъалаква ъарбзазартахауа акIвпI.
Йара ОрхIан йхъатала йгIаншауа абаргвыраква ррыдзра дацхърагIаныс йтахъыпI, йхъатала асабиква дрыдынхалныс дхIазырпI.
Сара Трыквшта йаъу абаза кытква рпны бызшва нархари этнография нархари зму экспедиция акIвыршара ауыс ауатыкв йшту ахабар ОрхIан йасхIвтI. Ауи араса йджьауапхатI:
–Швабыж йуыс бзипI. Сара схъатала ауи апш нхара акIвзыршаныс йнайуа агвып сырцхърагIаныс схIазырпI, ауыс бзита йыздыруа сынбжьагIвчвагьи гIадскIылуаштI.
ХIасарокъва Бильаль,
«Абаза Къраль» сайт йазалхпI


Асквш 2012 ноябрь а 11 Ставрополь йтабзазауа абазаква рхаквлагIв ахIбадза, аэкономика наукаква рдоктор, апрофессор, акытмлыкврхIара дырраква ракадемия ачлен-корреспондент Йуан ЧагIбан ХIаджьбакьыр йпа сквшы 75 ъайхъыцIуа йадахIвуата ддыртлапIатI.
Йджьаущадзушта йаъу ари акIвпI йпрофессорхаз, йакадемикхаз ачкIвын дгIазлыцIыз атгIачва рпны заджвгьи гIвыра гьйымдыруазтI, йаргьи ужвы йгIадзынгылуа чкIвынргIа рыхъазла ЧагIбан адырра дазгIашыкъта, айрышта йпахь йыргылыз амурад дшазцуз швабыж йшвапха бзипI. Ауыс зквызла, асквш 1937 ноябрь а 5 ЧагIбан дъагIатадрийыз ТIапIанта кыт пщысквшагIваца йъадрыпхьауа апхьартан йтагылаз. Асквш 1949 агIан ауаъа дангIалга йгIашIарышвта ачкIвын апхьара найырдзахныс йтахъыта айтыпара щарда дрынйатI: йхвбахауа акласс Адгьа-ХIабльа дгIалгатI, йцбахауа акласс – Грушка къвтыр апны йджвыквицIан Абаза-ХIабльа апхьартала дцахра атахъхатI, апхьара сквшы алымгаскIва йцри кыт апны йцбахауа акласс гIахъыртIын ауаъа йнайырдзахтI, йбыжьбахауа акласс дапхьара ахъазла Йынджьыгьышхва кыт дцатI, йагIбахауа акласс Эрсакон кыт апхьарта дгIалгатI. ЙцIыхъвахуз агIвысквша Черкесск йтагылу аобласть апхьарта интернат апны дапхьахтI. Ауи апхьарта асквш 1955 агIан рызна медальла дгIалгатI.
ЧагIбан апхьара абари апш азгIашыкъра ъазйыму джьаущушта йгьаъамзарызтI айсра алгагIвацата азаман хIатламзарквныз, атгIачва йыртахъу мачIдзакIла йнахъазарквын, йапхьара злабжула йадгал йауызарквын. Йаба Абашта айсра Ду апны асквш 1943 агIан дырщытI, йаща цригьи йан лыхыгIв айщчвагьи айсра йаладзтI. АчкIвын йани йабадуи дрыгIзачIвхатI. Йабаду йакIвын ЧагIбан йапхьара найырдзаныс даквзыргвышхвуз, агIвыма кытква йыртабзазауа аъахIыльчва рпны дищтиуамцара дайрыпхьун, азаман ъабаргвыз ахъазла тгIачвакI рпны щарда дгьгIанимжьуазтI, датша зджьара датирыпахуан. Ауи ашвхIаусыгIвала апхьартаквагьи тшырпсахуан.
Апхьарта дгIалымгаскIва газеткI апны МГУ аунашва дгIапхьатI. АрыпхьагIв данылцIгIа ауи йгIаныцIуа гIайалхIвтI. ЧагIбан ауаъа дыцIалта дапхьаныс багъьата йгвы йтайкIытI. Ауи апш гвала йхъару абаза кыт йгIатадрийыз ачкIвын йыхъазла гвышхвара йахъазымкIва айрышрагьи гIаныпщуан. Йыцапхьаквуз лакъырдуан – ауниверситет дыцIалнысгьи гIайтахъхатIхIва. Ауаса абзазара йшгIанарбазла, йгвала гIайыдахIвтI, асквш 1955 агIан Москва дцан Ломоносов йыхьыз зхъу ауниверситет аэкономика факультет дыцIалтI.
Ауниверситет апны апхьара сквшква Йуан ЧагIбан йгвы лашарата йгIатахатI, ауаса ауаъа дангIалга анахьанат абаргвыраква гIаншатI. Асквш 1960 агIан Къарча-Черкес къральыгIва пединститут апны нхара дгIарщтитI, ауаса йцынхъвы датша заджвы днарахвхьата йгIацIцIтI. ЙъачIвагIала Къарча-Черкес область апны нхарта гIвысквша руацIа дазыпшгIатI, ауаса йгьимаутI. УадыргIвана асквш 1962 агIан Ростов университет аспирантура дыцIалтI, ауаъа хысквша дапхьан дахIврала дгIалгатI. Нхарта йзалхта дшгIарщтихызгьи Къарча-Черкес апны йатаркIвах дынхадахатI. УадыргIвана йхъа амаль йбахныс ахъазла аобласть дтыцIтI. Асквш 1965 октябрь мыз агIан Ставрополь кытмлыкврхIара институт политэкономияла акафедра апны ассистентта дынхауа далагатI. ЙащтагIайуаз асквш мартI мыз агIан кандидат диссертация йхчатI, гIвысквша анахъыцI доцент апхьахьа хьзы гIайырттI. Асквш 1987 Ростов къральыгIва университет апны доктор диссертация йхчатI, ауи амщтахь йгIаталыз асквш апны акафедра даунашвачпагIвта ддыргылтI, уадыргIвана дпрофессорхатI. Ауаса анаука апны йгIатгараква ауыла йгьашIамстI: асквш 1994 январь агIан Россия анаукаква ракадемия апрезидиум Йуан ЧагIбан наука стипендия йзыщаквдыргылтI, асквш 1996 агIан кытмлыквргIара дыррала Россия академия член-корреспондентта днарахвтI.
Анаука йгьи арыпхьара руысла дынхауищтара ЧагIбан ХIаджьбакьыр йпа гIвыра 200 раъара гIацIищттI, ауат йрыуата амонографиякви апхьагакви жваба йнадзитI. Адунейла, хIкъральла, ареспубликаквала, арегионквала йакIвшауа анаука конференцияква рынхара дамайчуата дрылалитI, дгIачважвалитI, йунашва йацIата астудентква йдрыхIазырыз анхараква анкъвакъвраква рпны йгIалыркIгIитI, артшхъвага грамотаква рквнадыргитI, 50-гIв раъара йнадзауа аспирантква наука ауысла друнашвачпагIвта акандидат диссертацияква рхчатI. ЙхIаракIу арыпхьара апны йгIатгараква хвы рыквырцIауата аквплацIа «Анхара апны йхIаракIдзу адахIвраква», амедаль «Анхара аветеран» гIайыртатI. Щардата йымапI артшхъага грамотаква. Сквшы 75 анихъыцIуашыз атшын апхъала «За доблестный труд» – хIва йзпхьауа амедаль гIайквнадыргатI.
Йуан ЧагIбан ХIаджьбакьыр йпа дгIвычIвгIвыс гвапапI, дымшыркъвагIвыпI, агвып зрыпшдзауа ахIбачва дрыуапI, аугIахъа цIаскви ахабзакви бзита йдыритI, йнайырдзитI. Ауи йаццауата швабыж дщаквкIыпI, йъадаб-намыс хIагIапI, йакъыль цIолапI. ДтгIачвапI, хгIвысабичва гIадзынйыргылтI. АхыгIвгьи йхIаракIу адырраква гIацIыргатI, анаука хьызквагьи нкъвыргитI: ахIба Амир – аэкономика наукаква дырдокторпI, айцIбачва Мурати Асйи – кандидатпI.
Ноябрь а 5 ЧагIбан ХIаджьбакьыр йпа сквшы 75 йхъыцIтI. АнбжьагIвчва, йхаквлагIвчва, йыцынхауа агIвычIвгIвыс бзиква рыхьызла абари аюбилейла хIйайхIвахIвитI, апхъахьылагьи амайчри, азгIвадари, нцIра дуи йымазтI. ХIара хIыхъазла ауи дшвапха дупI, дшвапха бзипI. ГвыхътIыла швабыж йхIтахъыпI апхъахьылагьи щардала швапха пшдзата дхIзалуата йахIбара ауыраханыс!
ЧкIала ПIитIа,
«Абаза Къраль» сайт йазалхпI.


ЦIаста йщаквгылу ауагIахъа фаша ауралагьи ахъаз ачгIвыча ацкIыс рыцIа чва ахъапI. Агвыргъьарамшква рпынгьи ансимш бзазара апынгьи ауи ауагIахъа культура йахъвхъадата, ауагIахъа турых уыла йгIацIазыжьуа хцIарата йщаквгылапI. АугIа апшдзара шрылархIвауа, рбзазара аъащата йызтагылу тшапсахпхьадзагьи ауи аквпшырагьи рыцIа-рыцIа йагъьхитI. АчгIвыча злаумыргIващуш ахцIараква – ачажь ахъгIвара, ткъвымкI йырзалхзара, йынкъвызгауа агIвычIвгIвыс ажвлара рпны йгыларта йадамыгъахара, йара агIвычIвгIвыс йаъаща-йхъвыцща йагIарбагазара агьиква – зынла йгьщаквымгылтI, сквшкъомкI руацIа тшызпсахуаз абанпараква дыррата, бзазара мгIвата йгIамырдаз йырцIыхъватшарахатI.
АкIвымжвы анкъвгара абзира рылархIвауата сквшышвпхьадзарала уагIахъа щардала йалу КIавкIаз ащхъа бзазагIвчва йырчгIвыча хъадан. АкIвымжвы аквпшыра ауи аъара ухънахуа йаъанта йжвежвхуз асквшышв агIан аурышв ры апны йхIаракIу афицар чыннкъвгагIвчвагьи йыршвырцIауа йалагатI, ауат йрыщтагIайуата Къвбина псыхIва ашта къазакъквагьи йырчгIвычахатI.
АкIвымжвы злагIалыркIгIуз ашвокь ахква рыхъаз йрыддзахылыз ахIазырква (гIарып бызшвала «схIазырпI» гIаныцIитI) ракIвын. Ауи акIалта хвитта йырдзахуан, уанныкъвауагьи, атшы уанаквчIвугьи йангIалуан. АкIвымжвы айсра гIаншараква йрыквыргIапста йырдзахуан – тшыла мгIва йаныквылуазгьи щапIыла ауырата йангIамдузгьи. Абазаква йырдзахуаз акIвымжвква анахьанат йызларапшымыз аура акIвын: акIалта агIвы йщамхъаква йрыгIвсуата йнакъвын, анахьанат ауагIахъаква йырдзахквуз акIвымжвква ащахъвдабыгIв ахIа йгьнамдзузтI.
АйсыгIв хъацIа мгIва даныкву рыцIа дыззыбжадзата йыхъвуз йчгIвыча йауан щапIхъацIа ласы, уапIа, башлыкъ. АуапIа аква ангIаквузгьи, асы ангIасуазгьи, апша ангIасуазгьи дахчун, ауи акIвымкIвагьи тып хIисапта йзалуан. Хъарата йангIахысрагьи ахы алымсныс закIы гьазхIвамызтI.
АхъацIа йыпкъ йангIалуата багъьата йашIарпаз амъи ауи йадхIвалаз акъами афаша йангIалдзауата йацын. АгIвычIвгIвыс йыпкъ алыхща гIатнарышвтуата йшарыпшдзуш апш ауагIахъа фаша ахъачваква рыхъазгьи, ахIвсса рыхъазгьи йрызтаргъвычвта йырдзахуан.
Абзазара мгIвайсуан, ачгIвыча злардзахуаз асхъаква рнадзара тшапсахуан. Асхъа цIагъала йырдзахуаз акIвымжвы ачвапшыраква зигIвата йахъыхацIых йауан. Ауыс йазъазу адзахыгIвчва рбзирала ачгIвыча рыцIагьи йпшдзахун, агвыргъьарамшква йырзалхта йынкъвыргун.
Уыжв азаман ауагIа апхъанчIви чгIвыча азыгIальаматра ду рызрымапI. Интернетла айчважвараква, анйараква рпны чкIвынргIа щардала ащхъа бзазагIвчва рапхъанчIви фаша аквгIацапахра ауыс йазгIашыкъта йгIадрахитI. Ауи анахьанат аштаква рбзазагIвчва йызларапшым ахцIараква рщаквыргылра йацхърагIушта йырпхьадзитI
МышкIыла апхъанчIви чгIвычи уыжвгIанчIви чгIвычи амупсахырныс ажвлара рпны йанымгIалныс ауыпI. Ауи ахIатырла, чкIвыныргIа йшырпхьадзауала, уыжвгIанчIви бзазара апны, ажва ахъазла, агвыргъьахъв айззараква рагIан, зныкI ахъазла апхъанчIви фаша ахъвквакI гIарысабап йауаштI. Йаргьи ауаса акIвзапI апхъанчIви фаша хIбзазара мачI-мачIымца йшгIалалуаш. Ауи хIапхъанчIви культура йауата йыдзыз ацIас бзиква ргIащаквыргылхра рхъа алагIаджвыквцIа йауаштI.
Емельянова Надежда
«Абаза Къраль» сайт йазалхпI


Уаз Елена лсабихъа ангIалгвалашвахуа тIакIвгьи дпшвырхъыччитI. Ауи агIан аткванква йыртиуаз ачгIвычаква закIыла йгIалукIгIушта йгьаъамызтI. Йынкъвылгуз ачгIвычаква чIащыгIваракI рылалцIара лтахъыта адзахра тшазылбжьатI. Адзахра ауыс ага бзи йылбарыгьи йылъачIвагIахарныс дгьащтамызтI. Ашхабад ауниверситет апны финансистта дапхьатI. Апхьара даналга амщтахь ХIабаз йтагылаз азавод «Виток» апны сквшы 20 райхIа дынхатI: апхъапхъа экономистта, уадыргIвана апрофком даунашвачпагIвта.
Адзахра амальынтшата акIвпI йшылъачIвагIахаз: й-90-хауа асквшква рагIан азавод хъыргIвахын нхадата дгIанхатI. Ауи амщтахь бзи йылбауата дыззычпаз ауыс хъаталкIытI. АлбыргIан апхьарта апещкI багьандата йгIалахвын дзахырта гIахъылтIытI. Араъа ауи датшагьи цгIвы лыцынхауа йалагатI.
УадыргIвана Уаз Елена гвыгIвбара лыларкIвата тгIачвала Черкесск дталхтI. Араъа бзазартагьи нхартагьи гьлымамызтI. Дзахырта гIахъылтIызтIхIва багьандата йгIалахвуаз апещква лара лкъарула йлырчIаджьуан, ауаса йызнымкIва йылпсахра атахъхатI. ДгIапсазтынгьи луыс ащапIы багъьата йхвынлыргылтI. УахьчIвала Уаз Елена лдзахырта апны хыгIв нхитI. ЙцIыхъвахауа ажвасквша руацIа ауат йалкIгIата ащхъа уагIахъа фашаква рдзахра тшазынадырхатI.
АуагIахъа фашаква рдзахра ауысла апхъапхъа Уаз Елена йгIалыдгылыз «Нарт» ашвахIвагIвчва гвып йалакву ракIвпI, уадыргIвана «Абазинка» ансамбль агIахIвыгIвчва гвып. Ауаса зымгIва рацкIыс уыс баргвы ларгьи йлыцынхауа адзахыгIвчвагьи рпахь йгIащтIазцIаз ауи агIан йгIаншагIвацаз агIахIвра театр «Меркурий» ракIвпI. ДзахчIвыта йырпыраз ауи аъара йалачпанта акъыльпшгIара ду гIадрысабаптI, ръазарагьи рдырраквагьи йрылазырхIаз нхарата йалтI.
– Ансамбль агIаныршагIвы Дерев Станислав цIаста йщаквгылу афашаква рквпшыра мачIкI йпсахныс гIайтахъхатI, – йхIвитI агвып музыка ауысла унашва рхъызцIауа Аджьбакь Валерий. – Лена АлахI дылзыразхатI. Швабыж лгвы аквкIта ауыс дадгылтI. Лагъь КIавкIаз шабгу гIамударыгьи хIара йхIыму афашаква рапш датша заджвгьи йгьйымам.
– АкIвымжвквагьи ахIвссаква рфашаквагьи агIахIвра апны йаквшвалара атахъыпI, – йгIацицIахтI агIахIвра театр абалетмейстер Гаги Мурат. – ЙаъапI уагIахъа гIахIвра псейспа афаша айшысква знымгIалуа. Араъа зкIалтаква ауыру афашаква рыцIа йангIалитI. АгIахIвра ласква рпны йыршвырцIауа афашаква, акIвымжвква рыцIа йласыпI. Лена йзачIвгIахIвразлакIгьи йангIалуа афаша аквпшыра шаъазара атахъу лылалхIвауата пшдзата йгIанлыршитI, йылдзахитI.
Ауат рхъвыцща йацикIуата дчважвитI Къарча-Черкес республика акъральыгIва ансамбль «Эльбрус» аунашвачпагIв Байрамыкъва ИсмагIильгьи. Ауи йшыпхьадзауала, Уаз Елена ауагIахъа фашаква рдзахра швабыж дазъазапI:
– ХIхаквлагIв лъазара йаквшахIатпI уагIахъа фашала Москва апны йакIвшуз афестиваль апны ауи йгIалквнадыргаз адипломгьи. Адиплом «КIавкIаз ауагIахъаква руагIахъа фаша» номинацияла апхъагылара шгIатылгаз йагIарбагапI.
УахьчIвала Къарча-Черкес аршIыйара гвыпква рфашаква Уаз Елена лпны йшырдзахуаш йащтапI. Афаша анадзара хIагIа йахъазымкIва ауагIа лгвапара гвхвгIагата йырзалитI, руыс зкву гIалгвынгIвуата дрыцынхитI. Асаби ансамбль «Къарча» Уртенова Тамара Уаз Елени лари рацынхара араса даквчважвитI:
– ГвжважвагIвала уыскI рхъйара анатахъу Лена дызлу анхараква зымгIва налрыскIьитIта угвжважвагIва тылщтитI.
Уаз Лена асабиква дшырзыъу гIалукIгIушта йаъапI:
– АгIахIвра тшазызбжьауа асабиква рыуа щардагIвы фаша злардзахуаш ахча рзымхъауатагьи йгIаншитI. Ауаса йанцарагьи йсылшауала сырцхърагIитI – лхIвитI ауи. АдзахыгIв ъаза закIзаджвыкI акIвпI лгвы йасуата йгIалрахауа – чкIвынргIа дызланхауа аъачIвагIа тшачвдрыхъаритI.
– Аучилища сцан арыпхьагIвчва-бжьагIвчва срыцта апхьагIвчва срынйатI, нхара йсызгIайныс йгIасрайгватI. ЙсызгIайуашыз заджвгьи дгьгIарылымцIтI. Ари аъачIвагIа уаланхара ахъазла бзи йубара атахъыпI, ауаса араса ауыс згвы азыцхIауата йаъу мачIыгIвдзапI, – лхIвитI лгвы йасуата Елена. – АхIвссаква дизайнерханыс, модельерханыс ртахъыпI, ажва «дзахгIвы», йара адзахра уыс тшадыркIылныс йшвитI.
Ауаса йаъазтIхIва Уаз Елена лгвы гьылрыдзуам. АуагIа лыргвыргъьауа дашIамсуа дынхитI. Асцена апны йгIахъвмаруа артистква пшдзата йгIвычата йангIаквылуа хIыуа дзычIвызлакIгьи йгвы йаналахIауа ларгьи лгвы гIащтIыцIитI, лъачIвагIа лхъа аладухитI.
ЧкIала Георгий
«Абаза Къраль» сайт йазалхпI


Беигуаа Омар йыхьыз зхъу СогIвым аурам апны агIвыма къральква йыртабзазауа апсуаква ртурых амузей гIахъыртIытI. Амузей ангIахъыртIуаз айззара йалан Апсны апрезидент Анкваб Александр, аправительства йалакву, Сирия, Трыквшта йгIартыцIыз арепатриантква, акъала абзазагIвчва.
Беигуаа Омар зыхьыз бергьльу дапсуа уысагIвпI, дтурыхдырыгIвпI, дбызшвадырыгIвпI, дарыпхьагIвпI, Трыквшта апны апсуа мхIаджьырква арыпхьара дырра щарда рылайцIатI. Омар йапхъанчIвиква Абжаква кыт йауата Трыквштала йхъысхкваз йрыуапI. Йара Беигуаа Омар хIара дыхIуыжвгIанчIвипI. Ауи асквш 2001 агIан адуней йхIваджьтI, апсуа уагIахъа ртурых ауысла швабыж магIны ду зму агIвыра гвыбзыгъаква гIайтынхатI. Апхьахьа йынхараква апсуаква рапхъанчIви культури руыжвгIанчIви культури рашIырпшра рхъвыхра швабыж йахъвуштI. РыцIа йгIалкIгIа йауаштI гIвынхара дукI – «Апсуа мифология» йгьи «КIавкIаз». Ауи акIвымкIвагьи апсыуа бызшвала уыса йгIвуан. Беигуаа Омар йлирика йцришта, дзылхъвдахаз йпсадгьыл йырзынарху алахIвараквала, афилософия хъвыцраквала йырчвыпI.
Атурых гIазырбауа амузей аэкспонатква хпещ дукI рпны йаныргIалпI. АпещкI апны йжвипщхауа асквшышв йгIашIарышвта йгIважвахауа асквшышвдза апсуаква ртурых гIазырбауа аэкспонатква аныргIалпI, йгIвбахауа апещ ду йыгIвну агIвыраква апсуа диаспора рыгIвычIвгIвыс дуква – апхьахьаква, ажвлара уыснкъвгагIвчва, аспортсменква – йгIарыквчважвитI, йхпахауа апещ аэкспонатква рщарда Беигуаа Омар йхъатачIв пкъыгIваквала йадгалапI, анапIлагIвыраквали асуратквали. Атурых йачIву апкъыгIваквали ашвъаквали йадгалу аэкспозиция айззара йалаз зымгIвагьи гIальаматра ду азырбатI, йалкIгIата атурыхдырыгIвчви чкIвынргIи. АуагIа амузей агIахътIра гвыргъьара дула йапылтI.
Амузей аунашвачпагIв Инджгиа Джамбул аэкспонатква радгалра йацхърагIаз зымгIвагьи дшырзыразу лхIватI. Ауи йшгIалылкIгIазла, амузей аэкспонатква сквшыкI ауацIала йадыргалтI. «Йапхъахауа ачIвырхъа хIчпатI. Сшхъвыцуала, агIвыма къральква рбзазагIвчва ракIвызтынгьи Апсны йауу ракIвызтынгьи Беигуаа Омар йабадырныс, йыцынханыс зынасып йгIанакIыз рбзирала амузей аэкспонатква йрылахIауа йымгIвайсуаштI», – лхIватI Инджгиа Джамбул.
Амузей ангIахъыртIуаз Трыквшта апсуа диаспора йрыуу, сквшкъомкI руацIа Беигуаа Омар йцхърагIуз Папба Махинур даъан. Араъа йапхъахауата йгIашылыз ауагIа рпахь дгIачважвауата ауи амузей агIахътIра амагIны шдуу гIалылкIгIатI. «Ари амузей адуней акъральква йрылапсу хIуагIахъа рыхъазла ныхIвартазлуштI. Зпсадгьыл йачвыхъарата апсуа бызшва атшауацIнарыхра ахъазла Беигуаа Омар йайхIа зчпаныс йзылшаз сара датша гIвычIвгIвыскIгьи дгьсыздырам, – лхIватI Папба Махинур. – ХIара щарда цIуата хIгвы йтан ауи йыхьызла музей агIахътIра. УахьчIва абари хIгвала хIыла йабитI. ЗымгIвагьи сышвзыразпI».
Квициниа Асида
«Абаза Къраль» сайт йазалхпI


Апрофессор ЧкIала ПIитIа данаука редакторта адуней йгIаквылтI акнига шIыц «Тобыль Тольыстан Закьарыйа йпа. Архъвыхракви агIагвалашвахракви йгIархъыху аршIыйара сурат». АгIацIщтра йаншвалтI агIвычIвгIвыс ду Тобыль Тольыстан йынхара-бзазара, ажвлара, арыпхьара йгьи алитература йырзынархата йырхъйаз ауысква йырпщылата йапшым асквшква руацIа йыргIвыз ашвъаква. ХIара агIацIщтра анаука редактор ЧкIала ПIитIа хIйынйан ауыс дадынхалуа дзалагаз, акнига дшадынхалуаз гIахIайхIвныс тшизынахIырхатI.
Акнига агIацIщтра згIаджвыквцIару Тобыль Тольыстан йпхIа Нина лакIвпI. Ауи ЧкIала ПIитIа тшгIайзыналырхан йадылкIылта йлымаз ашвъаква йнапIыцIалыршватI.
– ХIпны санцах ауат ашвъаква сгвы рыквкIта сырпшытI. ЙшгIацIцIызла, ауат ТIыгв Владимир йгIвыран, йынхараква йрыуан. Рщарда йапшым агIацIщтраква рпны йгIарысабапхьан. ЙгIаснапIыцIашваз агIвырагIвацаквала книга кIьыда уызгIацIщтуашта йгьаъамызтI, ауи ахIатырла гуманитар рхъвыхрала а-Институт анхагIвы Тобыль Татьяни сари нхара ду ацакIвхIыршатI, датша швъа щарда шIыц-шIыц хIырзыпшгIан йгIахIаутI. Ауи зымгIва адхIкIылтI хIадынхалын акнига агIацIщтра йазхIрыхIазыртI. ЙхIвара атахъыпI Москва абиблиотека санынхуз асхъан Тобыль Тольыстан йгIвыраква рыуа щарда сшрынйаз. Ауат абаза бызшвали черкес бызшвали йгIвын, апхъапхъа латин щата зму ахIарыфквала, уадыргIвана кириллицала. Ауат акнига ацIыхъва апны йгIарбапI.
Акнига йадынхалкваз йшгIалыркIгIауала, Тобыль Тольыстан йгIайыквчважвауа агIвыраква щардазтIхIва уыжвгIандзара ауат гIацIщтра заджвыкI апны йадкIылата, ауи йынхара-бзазара ахъатаква зымгIва, йыршIыйара тынха гIанарбауата йгьаъамызтI. Абари акнига агIацIщтрала ауыс аъаща тшапсахитI.
«УахьчIвала йгIацIцIыз агIвыраква йрыуата хIара рыцIа магIны змакву гIарылхIхын книгакI апны йадхIкIылныс мурадта йхIчпатI, – хIва йгIанахIвитI апхъажва апны. – ЙазхIкIкIыз агIагвалашвахраква, алитературадырра йгьи алитературацIбацIбара гIвыраква апхъала зынгьи йгIацIымцIс агIвыра шIыцквала йнахIырхъахтI. Ауат ашвъакви агIагвалашвхракви рырхъвыхрала йщаквгылтI. Ауи апшта агIацIщтра апны йапхъахауата Тобыль Тольыстан йынхара-бзазара ахроника гIарбапI, йтынха гIазырбауа агIвыраквала йбайапI, йара Тольыстан йгIвыраквагьи ауи йунашва зну агIвыраквагьи рбиблиография абгата йгIарбапI. Ауи шабгу ззынарху закIыпI – Тольыстан Закьарыйа йпа йыршIыйара сурат йнардзата йгIарбара».
Апхъапхъа акнига асквш 2009 агIан Тобыль Тольыстан йюбилей йадахIвуата йгIацIцIырныс акIвын ауыс шаъаз, ауаса ауи агIвырагIацIщтырта апны хысквша райхIа йщтIан. УадыргIвана ЧкIала ПIитIа Къарча-Черкес къральыгIва ауниверситет апроректор ПIаз Сергей тшизынайырхан агIацIщтра ауысла ауи дгIарцхърагIатI.
Акнига атираж экземпляр 200 йнадзитI. Сабап ду рызгIанагуата ауи рызгIарысабапуаштI арыпхьагIвчва, апхьагIвчва, апхьахьаква, абазаква ртурых, рлитература, ркультура гIальаматра азызбауа апхьагIвчва зымгIвагьи.
Квициниа Инна,
«Абаза Къраль» сайт йазалхпI.


19.07.2012
Согъвым атурых гIазырбауа ачвахъабага хъадаква йрыуапI Согъвым абагъьата. Араъа атуристква ауралагьи йщардапI, йара Согъвым абзазагIвчвагьи агангьи адзтшпыла йнаныкъвагIаныкъваланыс бзи йырбитI, йхъвашаз апхъанчIви багъьата абльынква йрыдзхъсуамцара.
Йапшым агIамтаквала йгIауахвырквын абагъьата ахьыз тшапсахлун, ауаса араъа акIвын акъала ахъазлагьи Апсны ахъазлагьи рыцIа магIны змаз агIаншараква ъакIвшуз.
Согъвым абагъьата йапхъахузи йгIвбахузи асквшышвква руацIа аурымква йыруыхватI, «Себастополис» – хIва йапхьун, ауи атаукIырквын «Анчва йылпха зкву акъала» – хIва гIаныцIитI. Ауаса йхпахуз асквшышв агIан абагъьата шабгу дрыхъвашатI. Йпщбахауа асквшышв агIан йдрыхъвашаз абагъьата атара Византия датша шIыцкI дыргылхтI. Ауи амщтахь сквшышвкI анахъыс Себастополис хвгIахвтра квта дута ахабар хъарата йгатI. Ауи абагъьата апны археологква йгIарауыз апкъыгIваквагьи йыргIарбагапI: ажвлара уыснкъвгартаква, абзазарта тыдзква, адиннкъвгартаква рыщтаква. Византия йыруыхваз абагъьата йжвибыжьхауа асквшышвдза тшампсахуата йгылан.
ЙжвагIхауа асквшышв агIан атрыквква айсра амальква йрыквыргIапста ауыхвара апны апсахраква гIандыршатI. Абагъьата «Согъвым-къала» – хIва йапхьауа йалагатI. ЙжвагIхауа асквшышв ацIыхъва зунашва Апсны ашта шабгу гIацIанакIуаз ахI Чачба-Шервашидзе Келешбей йбзазартахатI.
Йжвежвхауа асквшышв й-30-хауа асквшква рагIан абагъьата архъв гIвпехота ротакIи артиллерия гвыпкIи йнадзун. ЙызлагIакIвыршаз абльын хIагIа ацкIыс рыцIа йнаркъвыта датша уыхвараквакI гылан. АгIвадахь гвашвква рыдзхъа атйыртаква гIвсатыркIта йымгIвайсуан. Йара ауи асквшышв й-40-хауа асквшква рагIан Согъьым багъьата асурат зхъатаква аъару пщырца квпшыра аман, бльын хIагIала йкIвыршан. Асквшышв аквтаква рагIан йызлакIвыршаз абльын азбжа дрыхъвашатI. Ауи ашвхIаусыгIваква йрыуазакIын асквшква 1853-1856 рагIан йакIвшуз Кърым айсра апны атрыквква Согъвым йангIагвыквс. ЙащтагIайуаз аурышв-трыкв айсра, асквшква 1877-1878 рагIан, атрыквква щтахьла йтхъахуата йантыцIхуаз Согъвым рхIвынчIатI, абагъьата атурых гIазырбауата магIны змаз апкъыгIваквагьи ргъычтI.
Амараташвартала йаъу агвашвква рхъахь асинхIахъв йгIалху чвахъабага гъвы абльын йалачпан. Ауаъа йаныз артшхъвага ажваква асквшква 1703-1730 рагIан Трыквшта зунашва йацIаз асултан Ахмед III йзынархан. Ауи йзаман агIан Осман империя йхIаракIдзу амч гIаталтI. Арат аштаква шырчвыдздзауа рылархIвауата акIыгIвчва антхъахуаз ауи ачвахъабага гъвгьи рыцыргатI.
Сквшы 150 цIитIта ауи асогъвым чвахъабага Астамбыль Топкапа дворец апны йаъапI. Исльам барокко аджыпхала йчпу апостамент йалачпапI. Апсны йтыргата Астамбыль йгIанхаз ари ачвахъабага гъвы атурых араъа йгIайлауа атуристква йрархIвлитI.
Агъвы йану артшхъвага ажваква асквш 1724 йанырцIата йщаквдыргылтI, абар йгIанахIвауа: «ЙыззаманыгIвата хIкъраль унашва ахъызцIуз апаштахIква рпаштахI, пIатIу ду зкву асултIан, зхъгал Македонский Александргьи Дариягьи закIылагьи йгIархьымшвуз, насып ду змаз апаштахI, адуней апны зпшдзарала, зугIахъаквала, зыртшхъварали йхийу зхIаквымхарали йкIкIуз, ртшхъвара зквнагу апаштахI йымхIв, акъральыгIва йавизирь хъаду, дшахIатта агъачви ачвгьахачви зымгIва йырпшIагылуата йхIагIадзу аунашвала йыруыхватI ари йдуу йгьи агъа йкъару зквымхъуш абагъьата, абагъьарала КIавкIаз щхъа ахъахьла йхварззауа апссгIачIв ду Сунна йашIырпшыта. Анчва йрылайырхIарагIатI йдуу апаштахI йдахIвраква, йауа ухIварыквын ауи адуней апны амамырри атынчри дрызгылапI, ауи дихIвачIвгIвыта адуней ахъахьла анцIралагьи дгылазтI закъыль цIолу авизирь, аугIа ртхаджьымгIва йазгIашыкъу».
Чачхалиа Денис ауи агъвы атурых ййырдыртI, йшипхьадзауала йгIахъыхта йара ауи апш гъвы Апсны йрымазарквын апсуа археологква йгIарауыз гIвыра зну анахьанат ачвахъабага гъвква йрапшдзата уыжвгIанчIви Согъвым адзтшпурам арыпшдзушын, абагъьата атурых ашахIатква йрылапхьадзахушын.
Аурышв-трыкв айсра амщтахь Согъвым абагъьата тутанакътарата йырчпатI. Совет власть Апсны апны йщаквдыргылныс йаназабакIуаз Согъвым абагъьата апны зыхьызква бергьльу ареволюционерква тачIван: Лакоба Нестори Василийи, Акиртава Николай, Агрба Алексийи Василийи, Инал-ипа Константин, датшагьи.
УахьчIвала йгIащаквхаз абагъьата ащтаква ръарагIвшара айхIа Тенгьыз КвайчIва адзы йхънагIвахьатI, адзы йгIацIпшауа йбжахъвашу абльынква ракIвпI. УахьчIвала Согъвым абагъьата – атурых йасинпI. Асквш 1952 йгIашIарышвта араъа археология рхъвыхраква акIвшитI. Июль ахъаква рагIан пшгIара-рхъвыхра нхара акIвзыршуз Апсны къральыгIва университет апхьагIвчва аквпшырагьи бзийыркIвата апхъанчIви амфоракI гIараутI.
Квициниа Асида
«Абаза къраль» сайт йазалхпI


13 июля 2012
Ауи абзазарагьи гIашитI, агIвычIвгIвыс гвы зйымтуа алахъвгIахъасра джьащахъваквала йалапI. Уыла хъызхуа аугIахъа фашаквала йгIвычу атаца пшдзаква, йкъапщчIвгъьычIвгъьу акIарма, амара нурква йцрыцыруа йгIазткIкIгIауа асы, зылаква амара йгIанахвуазшва саби-саби йцIзыркIуа апхIвыспа чкIвын – ажвакIта йухIвушызтын, угвы гIащтIызхуа алахъвгIахъасра гIальаматква зымгIва урынйитI араъа. ЙгьмачIым абарат йрапшу суратта Швотыкъ Адальби йхъихыз. Ауи йынхараква нцIра абгакI йырпсапI – абаза угIахъа ркультури рансимш бзазари асуратква ракIвызтынгьи, атурых анапаква гIазырбауа асуратква ракIвызтынгьи.
АтгIачва рпны Адальби йащахIба МухIарби йакIвпI апхъапхъа асуратхъыхра хъатазкIыз. Адальби апхьарта дыцIаркIвата ауи ари ауыс гIайшIикIгIатI. Апхъапхъадза йхъихыз дзыгIвнагIадзынгылыз Дарыкъвакт йтагылу йаба йтдзы асурат акIвпI.
Араса далагатI Швотыкъ Адальби асуратхъыхра. УадыргIвана апхьара джвыквын, аррагьи къвырльыкъв йхатI. Ауи амщтахь йынцIра шабгу бзи йбауа ауыс йазынайырхатI. Апхъапхъа заводкI апны дынхун, уадыргIвана «Абазашта» газет аредакция далаган уахьчIва йъагIадзазгьи йгвы аквкIта дынхитI.
Щардала йгIайгвалашвахитI Адальби аредакция апны йапхъахауа ачIвырхъаква аничпуз агIамта – агвып рпны гIвычIвгIвысыгIарата, бзирата дзынйаз, бжьагажва гвыбзыгъа щарда шгIаршIикIгIаз. Йапхъахауата агазет анапа йгIаквшваз асуратгьи йдырхитI – йцри кыт йауу апхIвыс тракторист лсурат.
ЙцIайымкIуата йхIвитI асуратхъыхга агIвыга йгIатпшуа абзазара нцIра шIыцта йшйылайхIвауа, араъа йаразаджвыкI гвы зитуа алахъвгIахъасраква шгIанижьуа, атурых йшгIалайыжьуа, йгвгьи йпсгьи йшгIарылахауа. Ауи ахIатырла йхъихыз асуратква рыуа закIгьи гьйызгIалкIгIум, зымгIвагьи дасу ртурых рымапI, рыуа запшызлакIгьи гвыхътыла йгIанйыршаз нхарапI. ЦIабыргыта, кIьыдата дырзыъапI йан длыцхъагылата йхъыху асурати данхвыцыз йаба дйыцхъагылата йащахIба МухIарби йхъихыз асурати.
Абари апш ршIыйара уыс уаналу заманкI гIаншитI угвы йту аугIа йрыцагIвушаныс гIаутахъхауата. Асквш 2009 агIан йсуратква ргIарбарта йапхъахауата йакIвйыршатI, дахIвра дула. Ужвы йгIвбахауа агIарбарта адигалитI – рыцIа йнардзата, чIащыгIварагьи алата.
Йсуратква уанырпшуа датша дуней шIыцкI уыквшвауазшва йубитI: араъа ащхъа дзыгIвква аквтштшитI, ахIврапшдзаква гвлахIарата йкъагIитI, угвы гIащтIырхуа чкIвынргIа гIахIвитI, аугIа рансимшбзазара гIальаматра щарда алата датша хъатала уыла йгIацIалитI. Йджьауымщушта йгьаъам асуратхъыхга агIвыга йгIатпшуа ари абзазара лашара!
Адальби йчкIвынхъа гIайгвалашвахуата йгвтаракIгьи гIахъитIитI –уахьчIва дызланхауа ауыжвгIанчIви ъамапсымаква йрыхъарата пещ лащцаракI тшыгIвнайкIныс, апхъала апшта асуратчпара йазалху адзква алайцIата закI-гIвба сурат йара-йара ашвъабгъьы апны йгIатирышвтныс…
Адальби йуыс дазъазапI, абзазара архъвыхра щардагьи дгIарыцIстI. Мурад пшдза щарда йымапI. Анчва йгIайыдайрыхIвыргIатI ауат! Апхъахьылагьи аугIа щарда йыргвыргъьаргIатI йсуратхъыхга агIвыга йгIатпшуа абзазара алахъвгIахъасра джьащахъваквала!
Швотыкъ Адальби йсуратква ральбом
Ешерова Муъминат
«Абаза къраль» сайт йазалхпI


Абаза кытква ЙынджьыгьчкIвыни АлбыргIани рбзазагIвчва ауралагьи спорт бзи йырбун. ЦIабыргыта, ауи ауысла арат акытква йшатахъу апшта йгьадгаламызтI. Асабиква топ йъасуаш рызгIауыргьи абакIра бзи йзбуз ачкIвынчва ЙынджьыгьчкIвын дзыгIв йырста анахьани атшпы йчIву ХIабаз кыт йцара атахъхун. Ауаъа хвитра абакIрала Къарча-Черкес апны йапхъахауата СССР аспорт йамастерхаз Аргвын Юра дибжьагIвыта акIвпI Чква Михаил (йцри кыт абзазагIвчва ВалентинхIва йыпхьитI) дшгIадзынгылыз.
Къарча-Черкес пединститут апхьара даныцIал амщтахь йъазара абжьагIвы Бархозов Ш. йалайырхIатI. Арра къвырльыкъв йхауата ауи адахIвра дуква гIатигатI. Акъраль ауацIауысква рырхъвква дрылата Валентин самбо абакIра акъвлейраквагьи ййырдырын арат агIвспорт квпшыракIлагьи СССР аспорт дамастерхатI.
Йцришта дангIацапах АлбыргIан апны абакIрала асабиква йбжьауа далагатI. АчкIвынчваква абакIра тшазырбжьаныс гвып-гвып йызгIайуан. Ауат йрыуата рыцIа йгврыхвакваз аобласть, акрай анкъвакъвраква рпны апхъагылара ркIуа йалагатI, щардагIвы аспорт мастерра йакандидатхатI.
Асквш 1984 агIан ахча цхърагIара ъамайдзахуаз йгIалцIла аспорт апхьарта хъыргIвахтI. Михаил Заудин йпа датша бзазара уыс хъатайкIра атахъхатI, ауаса йгвы гьтынчмызтI – йпсы бзи йабуз ауыс ахьыла йгвгьи ахъуан. Зны йара йпи йаща йпи хвитра абакIрала Черкеск апны йакIвшуз анкъвакъвра ду йапшныс йырцатI. «Спартак» спорт Тдзы апны хIкъраль аштаква йгIартыцIын йбергьльыз аспортсменква гIадгылтI. Аспортсменква къарута йгIадырбузи рабакIыща аъазари апшыгIвчва шIаква швабыж йыргвапхатI, ргвы йгIатахатI. Ауат афильмква йрылата йырбалуз апхъанчIви гладиаторква шайсуа йапшуазшва акIвын аспорт абакIра рыла йшгIацIалуаз.
Анахьани атшын апхьарта йангIайх ачкIвынчва рчгIвычаквагьи рымпсахскIва апещ ауацIа йамцIасын йабакIуа йалагатI. Анкъвакъвра апны йырбаз акъвльейраква гIаддыргвалашвахуа абакIыгIвчва йыршIпшуан. Ауи аъара йаланахIван Валентин дгIашылта йшйырхъвыхуаз гвы гьарымттI. Данырба тшдырзахвауа йалагатI: «ХIара хIгьамисуазтI, ахъаз хIабакIуан», – хIва. Ауи дпшвырхъыччауа дгIарпшын, – «ШвабакIыгIв ъазаханыс швтахъума?» – хIва дгIарцIгIатI. «ЙхIтахъымкIва!» – рджьауапхатI ачкIвынчва йацшIакIта. Валентин агвыргъьара дгIанарылашаратI: асабиква рща йалу гIацIсытI, ауат йара йыщта дырцаныс йхIазырпI.
АчкIвынчва ргвала хъйара ахъазла ауи йылшауа закIгьи гIанимыжьуата йрыдигалныс йщаквйыргылтI. Апхъапхъа ауат апахь, ащаца апны, дрыдынхалуа, абакIра йазибжьауа далагатI. АдгьахIабльа йауу йынбжьагIвчва-бжьагIвчва йызквабакIуа цматкI согIата йангIайырт амщтахь йтдзы апещкI азалихтI, ауаъа йщтIайцIатI, спортзал чкIвын квпшыра амата йадигалын абжьара атаджвыквицIахтI. Ауи асабиква дрыдынхалуата ахабар аныргIа зны абакIра йазибжьата йдухаз ахъачваква рпачваквагьи йызгIарддтI. Валентин ауат хъацIара ду рылата йшгIадзынйыргылуаш кьангьаш гьазгIарымгуазтI. Ауаса абжьагIв гвыбзыгъа бзита йадгалам ймини-спортзал апны ауатква шйылымшуш гIайгвынгIвуан.
Чква Михаил зымгIвалагьи йадгалу абакIра апхьарта гIанйыршаныс гвы йчпатI. ГIапсара дула йазалху пещ гIапшцIигатI, ауи арчIаджьра йацхърагIуш хIаракьатчпагIв дгIайаутI, ауыс асабикви чкIвынргIи йрспорт апхьартата йщаквгылныс ахъазла ХIабаз район аунашвахъцIарта гIайцйырхърагIатI. Пыраста йгIайпшIагылыз зымгIва дгIарыцIстI. Асквш 1999 агIан аспорт апхьарта гIахъыртIытI. АгIахътIра йадахIвуата Валентин йынбжьагIв бзи, Европа хын йачемпионхаз, адуней йачемпиону, асквш 1972 йгIашIарышвта 1981-дза СССР абакIыгIвчва гвып йырбжьагIв хъадаз Шахмурадов Юрий Аванес йпа дгIайрайгватI. Ауи адуней апны хвитра абакIра гIаншищтара загъь даъам абакIгIвытагьи бжьагIвытагьи дырпхьадзитI.
ЙынджьыгьчкIвыни АлбыргIани рбзазагIвчва ргвыргъьара цIхъва гьамамызтI. Аспортзал ангIахъыртIы йащтагIайуаз атшын чкIвынргIа ауи йаквибагатI. АбакIра тшазызбжьаныс зтахъыз ашIаква ауи аъара йщардагIвынта хгвыпкIта йагIвыршатI. Гвыпипхьадза чкIвынчва 40-гIв рылан. Драчважваныс ахъазла зымгIва ангIалайыргыл Валентин зныкI ахъазла дъанквынхатI. ЙхIвуш йымдыруазшва ауи асабиква дырпшуа бзидздза ддзыргIвытI, йыладзква гIахъагылтI. Арат ахвыцква рабачва дшрыдынхалуаз, зымгIва бзита йшащтацуз, анкъвакъвраква рпны йшапхъагылагIвхуз гIайгвалашвахтI. Йпсы бзи йабуз арат ауысква щарда цIуата йбзазара йагхун. Абар ужвы аспорт агвыргIваква, агвыргъьараква, адахIвраква абгата йкъару рылайцIауа дбзазаныс амаль атайзыгIаншахтI. Аспорт уыс дуква рахъвдаквыщтра йылшушта йаъапI.
Йгвыгъараква абзазара йахъвхатI. Апхьарта аспортсменква ареспубликала, ГIвадахь федерал округла, Россияла анкъвакъвраква рпны йапхъагылагIвхун. Араъа абакIра йахъазымкIва футболасрагьи боксгьи йырзырбжьауа йалагатI. Валентин йахIварала апхьарта Шахмурадов Юрий йыхьыз ахъырцIатI. ГIвысквша руацIала Шахмурадов Ю. йыхьыз зхьзыз асабикви чкIвынргIи рспорт апхьарта «АшIара» Къарча-Черкес Республикала рыцIа йбзидздзакваз аспорт апхьартаква йрыларпхьадзатI, агIатгараква швабыжта йхIагIата йщаквгылтI.
Чква Михаил йгIаджвыквцIарала хIкъральгьи агIвымакъральквагьи рабакIыгIвчва гIалалуата Шахмурадов Ю.А. йыхьызла агIтурниркI акIвшатI: агIвба – ЙынджьыгьчкIвын апны, ацба – Черкесск апны. АбакIыгIвчва ХIабаз район ахъада йчIахIныгIва согIат йазабакIуан.
СынчIва декабрь ацба йгIашIарышвта агIбадза Черкесск йаныргIалу «Спартак» спорт Тдзы апны Россия аштаква гIацIанакIуата Россияла гIатгара зму абжьагIвы Чква М.З. йхъмаштылра йазынарху хвитра абакIрала йапхъахауа атурнир акIвшуштI. Ауи йгIалалуаштI асквшква 2000-2001 ййыз ачкIвынчва.
Акыт спорт апхьарта апны Чква Михаил йгIадзынйыргылтI дуней классла спорт мастеркI, Россия аспорт мастерква йрыуата цгIвы, аспорт амастерра йакандидатта гIважвагIвы райхIа, йапшым аразрядква зму спортсмен швкIгIвы раъара.
Зкъару таркIваз, зылшараква дууыркIваз Чква Валентин йагIамкIва апсра дхIылнахтI. Асквш 2007 ноябрь а 16 атшын Шахмурадов Юрий йхъару гIвымакъралькI даъата дгIайын ахрат мгIва йыквлыз йынбжьагIв днайдастI. Аджьабара айззара апны дгIачважвауата ауи аспорт апхьарта «АшIара» гIанзыршаз йара Чква Михаил йыхьыз ахъырцIахныс ажванахъа гIайгтI. УахьчIвала аспорт апхьарта ауи гIанзыршаз агIвычIвгIвыс йыхьыз нкъвнагитI. Араъа йгIадзынгылуа ашIаква рарыпхьагIв, рбжьагIвы ду Чква Михаил Заудин йыхьыз рхъа аладухауата адахIвра дуква йрызцауа йышчIвырхъуш кьангьаш гьазгIагIгуам.
Чква Расул
«Абаза Къраль» сайт йазалхпI


ЙшацIасу апшта, январ а 13 атыцIымти январ а 14 агIаталымти йгIарбжьашвауа ауахъ Апсны апны Адуней агIаныршара Амш дыртлапIитI. Йажвыз акалендар пхьадзарала йгIауахвырквын ауи Асквш шIыц йаквшвитI. Ари Амш Апсны йапшым аштаква рпны йшапхьауа гьаквшвум: АмарагIацIцIырта ахьыла «Ажьырныхуа», Амараташварта аштаква рпны «Хьачхуама» рхIвитI. Ауаса ацIас анкъвгаща, анадасща апшыпI. Адуней агIаныршара Амш артлапIара апхъанчIви диннкъвгара йгIахъшахъыцIта, абанпараква йгIархчауамцара уыжвгIандзара йгIащаквхата йырпхьадзитI. Ауи ажьира анчва Шашвы йыхьыз йапщылапI. АпхъанчIви заман йгIашIарышвта ажьира ныхIвартата йрымапI, араъа ныха рхIвитI, ажва дрыбагъьитI.
Абараса йыззсакъуа йгIащаквыржьыз Ажьырныхуа ацIас апсуаква ансисквша йдыртлапIитI. Ари атшын аткъвым зымгIва ахIба йунагIва апны йгIайззитI. АцIас анадасра йазалхта тгIачвипхьадза жьира рымапI. Ажьира апны, ацIас йшгIанахIвауа апшта, аджьчIвцIла кды гылазара атахъыпI, ауи ахъахь «хнапIыкI» – хIва йрыпхьауата хпкъыгIвакI ыквырцIитI: псыргла, къазкъыч, джьахIва. Ажьира ауацIагьи апахьгьи цкьата, йалыргата йынкъвыргитI.
Ари ацIас анкъвгара щардагIвы йдырхъвыхуан. Ауат йрыуазаджву Ардзынба В.Г. йшигIвызла, агвыргъьахъв андыртлапIауа ажьира апны йагIвсыз асквш атшыгIврала йдрыхIазырыз ачагIыр зту ацIыкв гIахъыртIитI. АцIыкв йту ачагIыр ари ацIас акIвымкIва датша швхIаусыгIвала йгIарысабап йгьауам.
АцIас йазынархата Амш агIаталымта апсуаква йшкIвокIвацкьу джьмакI йа чвчIвыскI къвырманта, атгIачвапхьадзара йаквшвауата аквтIу арыбаква рщитI. Агара йту асабинадзара даларцIитI атгIачвапхьадзара. Йанхъвлара ажьи ажьлыцIкви рмацIауитIта атгIачва ажьира апны йгIайззитI. АтгIачва рахIба йарма напIыла чашви абаца йхъду арахв гви ачIви, йагъьма напIыла ачагIыр шIа йыма Анчва тшизынайырхитIта дахIвитI йцриква, йъахIыльчва арыцхIагIа йачвхъихчаныс, адуней лашара апны амамырра щаквгылазланыс. Ауи асахIат ажьира апны йгIвназларныс йахвиту атгIачва рпны хъылпа нкъвызгауа ракIвпI. Ауат ачвамзаква адыркIитIта апсыргла гIакIвдыршитI, ачвамзаква ацIыхъвадза йблындзыкIьара йгылапI. Ажьира апны закIы-закI чагIыр шIа щтIырхитI, ажьи ачашви йрыцхIитIта йгIаталуа Асквш шIыц дыртлапIаныс ахъазла атдзы йнашылхитI.
Ащымта знапIы ласыта йырпхьадзауа атгIачва рыуа заджвы ацIлацIычв къвадами арасацIла къвадами гIайгитIта атдзы апахьла йкIнайхIитI. АуагIа йшырпхьадзауала, ауат йрыцта Асквш шIыц апны аунагIва рахIмат нашылитI. Агвлачви аъахIыльчви ащтаныкъвауа Асквш шIыцла йхIвахIвитI.
УахьчIвала абзазара псахра щарда гIалалызтынгьи апсуаква ари ацIас амагIны рзыгIащаквыжьтI. Ауи апсуаква ртурых асквшышвква цIолата йшрылалуа йаквшахIатпI.
Квициния Асида,
«Абаза Къраль» сайт йазалхпI


Гвым кыт ййыз Кълыч Мурат КIарней йпа дъабзазуз, дъанхуз Ставрополь край йаланакIуа Благодарна къала апны йчвахъабага гIахъыртIытI. Ауи щаквзыргылыз, ауыс йадгIапсалыз акъала аунашвачпагIвчва Мурат КIарней йпа ансимшы анхарта дызлацуз, дызлагIайхуаз, ачвахъабага ъандыргIалыз Подгорная урамгьи йыхьыз ахъырцIатI. Ачвахъабага йану Кълыч Мурат йсурат араса йацIагIвпI: «Кълыч Мурат КIарней йпа асквш 1985 йгIашIарышвта «Благодарненск» квтIурхIарта унашва ахъицIатI.
Кълыч Мурат ауагIа пIатIу ду аквырцIун, йажва хвы азырбун. Кълыч Мурат сквшщарда унашва зхъицIаз агIархарджьырта апны ауыжвгIанчIви технологияква гIадрысабапуата йыргIапсырныс йылшатI, уахьчIвала ауи Благодарна район абзазагIвчва рхъа аладута тшауацIызхуа, Европа апны рыцIа йагъьта йрыларпхьадзауа анхарта пхатшаква йрыуапI. Асквш 1999 июль а 6 йгIацIцIыз РФ а-Президент й-Щаквыргылрала «Россияла гIатгара зму афачIв индустрия анхагIвы» чIахIра хьзы гIайквнадыргатI. Асквш 2006 йгIашIарышвта Кълыч Мурат «Благодарна къала чIахIра зму акъральыгIв» нкъвигатI.
Ачвахъабага агIахътIра йазынархата йакIвшаз айззара ду йалан арайон аунашвачпагIвчвагьи акъала аунашвачпагIвчвагьи – Благодарна муниципал район ахъада йхъвдаквцIараква зырхъйауа Польский Константин, Благодарна къала ахъада Лакбарева Светлана, шта щарда йгIартыцIта йгIайззаз асасчва, Кълыч Мурат йъахIыльчва. Лакбарева Светлана йшгIалылкIгIазла, Кълыч Мурат КIарней йпа Благодарна къала бзибара ду азйыман, унашва зхъицIуз аквтIурхIарта атшауацIыхра къару ду адигалтI, анхагIвчва руыс йайгвыргъьахра ахъазла йылшуз йчпун, рынхаша йалайырхIун, дырцхърагIун.
Кълыч Мурат асквш 1950 агIан Гвымлокт дйытI. Ауи абаза уагIахъа швабыж йызрыпшдзуз, рыхьыз хIагIата йщтIызхуаз дгIвычIвгIвысын. Айззара апны Мурат йъахIыльчва гIачважвауата ачвахъабага аргылра згIаджвыквцIару, ауи йыхьыз хвду аквызцIауата йызрыпшдзаз зымгIвагьи йшырзыразу рхIватI, пхата йрызхIвахIвтI.
Кълыч Руслан
«Абаза Къраль» сайт йазалхпI


Атальыкънкъвгара
Атальыкънкъвгара – КIавкIаз аэтнография апны йщаквдыргылыз апхъанчIви цIаспI. Ауи ацIасла асаби дъайыз атгIачва дрыламкIва датша тгIачвакI рпны дгIадзындыргылуан, хабзала йщаквгылу апIатла амщтахь дгIацападырпахуан, дгIазрийыз йани йаби ртгIачва дрызгIаргхуан [1]. [1].
Атальыкънкъвгара ацIасла апсуаква ркъральыгIва ауацIала йахъазымкIва агIвымакъральква рбзазагIвчвагьи йырпщылан. ГIвткъвымкI ауи апш азазаъаща рымазлара ахъазла щажвлала йгIвымазара атахъын. Ага ауаса йаъазтынгьи, апсуаква рэтнология апны уанйитI йара ткъвымкI йауу атгIачваква атальыкъ азазаъаща ангIарбжьашвуз гIаншата.
Абар атальыкънкъвгара ахцIара хъадаква: атальыкъкI йгIадзынйыргылуаз сабизаджвыкI йакIвын; асаби йаба ажвлара апны йгыларта атальыкъ йацкIыс рыцIа йщтIыхын, ацIас анкъвгара агIвтгIачвакIгьи файдакI рызгIанагуан; Апсны ахIчва ЧачбаргIа рткъвымла ратальыкъ йыжвлара хъвшара рыцIа йхъалуан; гIвткъвымкI атальыкъра нкъвыргара ахъазла рщажвлаква гIвымазара атахъын; атальыкънкъвгара агIвымакъральква йызларынгIалуаз амаль мчхъан; атальыкъ щардагIв сабизаджвыкI кьазу-кьазу дгIадзындыргыл йахвитын, ауи анысла йазалху атальыкъ азазаъащаква гIазбжьалуаз агIвычIвгIвысква рыцIа йщардагIвхун; атальыкъра ащахахра злашIадрысхуаш амальтагьи йщаквгылан. Щахахра збжьаз рыуа аткъвымкI разымызтын сабикI дыргъычуанта арахьаратгьи амальынтшата ащарычIвара ашIадрысхуан.
Атальыкъра аквпшыраква йанынкъвыргуз абзазаразаман йаквыргIапсын, ажвлара азазаъащаква ралыргара-щаквгылра йырзынархан. МачI-мачIымцара атальыкънкъвгара амагIны щаквысын атурыхзаман йгIалахатI.
Козлова Эльвира


АпхъанчIвидза заман йгIашIарышвта уагIахъа щарда рцIасква йырпщылу йа хъыхчарата йырзалуа акIьанджьква рымата йгIамгIвайсуан. Аква гIакварныс йахIвауата апсуаква «Дзиуара» (Дзиуара – нчва хьзыпI) анакIвдыршуз йырчпуз акIьанджь адзы анчва Дзиуара лгвчIагIв йахIвауа йщтIарцIуз пкъыгIван.
Ари ауагIахъа цIас щарда йаквчважвун апхьахьакви агIамдагIвчви. Джанашвили Н. йынхара «Апсны йгьи апсуаква» апны асквш 1894 агIан араса йгIвытI: «Апхын адгьыл агIвоу йанакIра акыт ахIвссаква чгIвыча пшдза рышвата адзыгIв адзхъа йайззитI. ХгвыпкIта тшагIвыршитIта ацIла къвадамаква къьакъьата йадырхIвалитI, шыхIв ыквырпситI, пхIвыс чгIвыча зшву акIьанджь рчпитI. Ауатква зымгIва анхIазырхара тшадакI гIардитI, асхъа шкIвокIва аквырпситI, акIьанджь аквдырчIвитIта къьакъьата йадхIвалу акъвадамаква ъану йаздырцитI. АмгIва агIвхъатакIла йгIамгIвайсуа ахIвсса йазалху ашва рхIвитI. АдзыгIв йангIадзхъагылра акIьанджь атшада йгIакIнырхитIта акъвадамаква йрыквырцIитI, ашыхIв йаларцIитIта адзы йхъыржьитI…»
Ауаса асквш 1907 агIан Апсны йсасуаз Миллер Всеволод ари ацIас анкъвгара псахрата йалалыз гIаликIгIатI. Ауи йшигIвызла, ужвы ари ацIас саби хъвмаррата йакIвшитI: асабиква, ащардагIв хIвсысата, пхIвыс квпшыра зму акIьанджь рчпитI, адзыгIв йазыргитIта йаладрышвитI.
Адгьыл нчва йгIалхъшахъыцIуата йырпхьадзуз азгIва гIаздысылуаз агIвычIвгIвыс йызлайайъазуз акIьанджьгьи рыман апсуаква. АзгIва агIвычIвгIвыс дарыкъарусызуан. АгIвычIвгIвыс йщапIква дийуазтын ауи адгьыл дакIытI рхIвунта йазалху айъазара джвыквырцIун. Асквш 2003 агIан Ачандара кыт апны ауи апш айъазара шакIвшауа схъатала йзгIвытI. АчымазагIв дбзихахырныс ахъазла ауагIагьи арахвгьи ъанамдзауа акIьадыгв агъыцIара апны «Адгьыл апаштахI-пхIвыс» йлыхIвауа тшылзынадырхитI. «Йцкьу» апхIвыс дгIадрайгвитIта ауи дылдрыхIвитI, ачымазагIв азгIва йхъылхныс, длырхвитхныс ахъазла апхIвыс нартыхв шылала ашвы зту льакъвым ду лрыдзитIта «Адгьыл апаштахI-пхIвыс» длыхIвитI. АцIас анакIвшауа агIан араса баца йгIалхта гIвычIвгIвыс хIагIара зму акIьанджь рчпитI, пшдзата йыргIвычитIта ачымазагIв йхъкъьачIвыла адгьыл йыцIаржитI. АкIьанджь ыцIарцIаныс йаныргауа асхъан апхIвыс апсы дшырчIвыуа апшта дашIыпхьадзауа далагитI, ацIас йалу аъахIыльчва ачымазагIв дгIацадмырпшуата ауагIа дрылырдахитI. АцIас анакIвшара амщтахь ачымазагIв азгIва даунащтхра атахъыта йырпхьадзитI.
Уыжв азаман апсуаква апхъала апшта аква агIаквара йызлахIвауа ацIас нкъвыргаркIвитI. Апхын мыш шуаракI атшын апхIвыскви асабикви гIайззитI, ачвыргъвы кIьанджьыта йырчпитI, пшдзата йыргIвычитI, адзыгIв йазыргитIта йартитI. Дзиуара абари йапшу ашвала тшылзынадырхитI: «Дзиуара, Дзиуара, ахI йпхIа дыдзышитI. Адзы ахъаз дбахIтитI. Ахвыц ахъаз дгьбыхIтуам. Адура ахъаз дбыхIтитI». Ари ашва анахьанат авариантквагьи урынйитI.
УыжвгIандзара Апсны акытква рпны щардазджьара Дзиуара рчпаркIвитI. Швапхата йгIахв йауаштI Ачандара кыт йауу ЦаргушргIа рткъвым. Ауат сквшигIадза апхIвысгIвацаква алата ари ацIас акIвдыршитI. Ауат «Дзиуара» рхIвумцара акIьанджь адзы йаладрышвитI. Ауи амщтахь хъвлапны амш тшапсахта ауагIагьи адгьылгьи ззпсуа аква анагIаджвыквылуа щардапI.
Ахба Диана,
«Абаза Къраль» сайт йазалхпI


ХIвран Алексей йкнига шIыц
ХIвран Алексей Адам йпа абаза угIахъа рпны пIатIу ду зкву, зажва хвду аму ауасаражвква дрыларпхьадзитI. Ауи йквнадыргатI арат ачIахIныгIва, артшхъвага хьызква: «Россия Федерацияла гIатгара зму айъазагIв», «Къарча-Черкес Республикала ауагIа райъазагIв», «СССР азгIвадарахчара апны йагъьу анхагIвы». ЙгIважвахауа асквшышв аъарагIвшара ауацIа Къарча-Черкес азгIвадарахчара дацIагылата дынхатI. Асквш 1951 Дагъстан амедицина институт дгIалган Хъвжвы район йаланакIуаз Эрсакон кыт ачымазагIвтара апны нхара дгIарщтитI. СквшыкIи бжакIи ахIа днымхаскIва ачымазагIвтара дайъазагIв хъадата ддыргылын хвысквши бжакIи ауи унашва ахъицIатI. Ауат асквшква руацIа чвакIгьи зхъамыз айъазарта зымгIвалагьи йшвапху район чымазагIвтарата йщаквйыргылтI. Ауи йаквшахIатхауата аобласть йгьи акрай йгIартыцIуанта араъа айъазагIвчва рыхъазла асеминарква акIвдыршалун.
Асквш 1957 мартI агIан ХIвран Алексей шIыц-шIыц йгIандыршахыз Къарча-Черкес автономия область азгIвадарахчара унашва ахъицIаныс йзхъарцIатI. Йара зынла йхъатайкIра атахъхатI рыцIа йбаргвыз, джьауапкIра ду зпщылаз ауыс: йтыргата йгIацапахуаз акъарча уагIахъа рзгIвадарахчара адгалра. Ауи йацта аобласть згIвадарахчара анхара щаквйыргылра атахъхун, апхъала йаъамыз акъвырльыкъвхартаква гIанйыршун. Арат ауысква рпынгьи аобласть згIвадарахчара аунашвахъцIагIв шIа йзахъвдаквыщтыз гьмачIым.
Асквш 1965 йгIашIарышвта сквшы 36 руацIа, йныбыжьла тшпсщара дчIвахындзыкIьа, ХIвран Алексей Черкесск акъала чымазагIвтара апны дынхатI. Арат асквшквагьи ауагIа рзгIвадара ахчара йазынарху нхара дула йырчвын.
Ауи акIвпIта, Алексей Адам йпа Къарча-Черкес азгIвадарахчара ащаквырглыри атшауацIнарыхри рпны турых магIны зму гIаншара щарда дрыквшахIатын, йхъаталагьи джьгарта дрылан. Ауи ауысла йгIагвалашвахраква щардапI.
Абарат агIагвалашвахраква ракIвпI йкнига йаншвалыз. Ауи анцIаралагьи ажвлара уысква дрылан, йхъвыцща багъьата дазгылан, ауи ахIатырла йыла йабаз агIаншараква, йакIвшаз ауысква азазаъащата йрызйыму, аунашвахъцIагIвчва рыуа дзачIвызлакIгьи йхатIта йрылу цIакIыра аламкIва йхIвитI. ХIвран Алексей йлихыз абари аджыпха абзирала акнига джьащахъвахатI, амедицина анхагIвчва йырхъазымкIва апхьагIвчва щардагIв йрымагIальаматызлуштI.
ЧкIала Георгий
«Абаза Къраль» сайт йазалхпI


ЗджьакIы гIващагIарала йшхъвыцуала, дзачIв гIвычIвгIвысызлакIгьи сквшщарда гIазпхьадзауа аныбыжь дантагылра уасаражвта дырпхьадзауа пIатIу йыквырцIитI. Ауаса ауи зымгIвагьи йгьрылшум. Ууасаражвхара ахъазла ухIальшан щаквкIыта, уакъыль щаквгылта, абзазара ацIасква цIолата йузалыргауата уаъазара атахъыпI. АпхъанчIвиква «уыжвла ащайдзаква уымрыдзуата убзаза» – хIва йырхIвалуз ажва гвыбзыгъаква Джьгватан Бильаль йынцIра шабгу йгвы йтата дгIабзазатI.
ДжьгватанргIа ртгIачва быжьгIвайщчва йнадзауата КIавкIаз айсра амщтахь Хвмаран кыт йталхтI. СынчIва ауат рткъвым унагIвашвкI раъара гIацIанакIитI. Адгьа кыт йтабзазаргьи рахIбачва апхъанчIви цIасква гьдрыдзуам, адгьа бызшвала йчважваргьи рцри абаза бызшва гьырхъаштылуам, йгIадзынгылуа айцIбачва йддырдыритI.
Къарча район апны милиция ангIандырша ауи аунашвахъцIара Бильаль йаба Джьгватан Кьарим йакIвпI йыззхъарцIаз. Араъа йбзазауа ауагIахъа адикIылныс ахъазла ауи уыс ду йхатI. Кьарим хвбызшвакIла дъазычважвуз (адыгьа, абаза, асатин, къарча, урышв бызшваквала), КIавкIаз ауагIахъа цIасква бзита йъайдыруаз рбзирала йынхара уысква майрата йалйырганыс йылшун.
Кьарим йтгIачва апны асабиква жвгIвы йнадзун – цыгIвпачви хгIвыпхIчви. Бильаль айцIбачва дрыуан. Ауи анцIрала йгвы йгIатахатI айсра йпшцIаз йащахIба дшгIащхаз зныз ашвъа ангIай атшын. ДчкIвынайдзата уцри дануылдзгIауа хьшвашварата йапщылу гIайгвынгIвытI.
ЙыквлагIвчва рапшта Бильаль дшIадзата анхара дацIагылтI, йбыжьбахауа акласс дангIалга амщтахь. Арра къвырльыкъвхара дызшIыртындзыкIьа арахврхIара дапщылан. Къвырльыкъв йхата дангIацапах уыхвагIвта дынхауа далагатI. УадыргIвана атракторнкъвцара тшазибжьан йапынкIылата жвагIсквша «Верхнекубанск» совхоз апны дынхатI.
– СанчкIвыныз ари аъачIвагIа уаланханыс майрадзысщун, – йхIвитI Бильаль Кьарим йпа. – Атракторнкъвцарагьи йара амадзаква шаму къомракI анцIы йгIасгвынгIвыхтI. Йхъаду абылчIвы цькьазланыс, йаргьи йшатахъу апш йынхарныс ракIвпI йхъаду.
Бильаль йгIайгвалашвахитI ансимшы ашвахIвара ашIадымрысуата йшынхуз. Атрактор абжьы йалажжуаз ауарад хвитта йгун, йгвы гIатнарыхIвачвгIун. Ауасамцара атшын шабгу данынхарыз йагIвсыз амш лахъвгIахъасразшва йбахуан. «Абарауаса йагIвстI сынхара сквшква рыгIамта», – дпшвырхъыччитI ауи.
ЙгIариква рсабиква, ауат йгIарыцIагылуа ахвыцква рыхъазла Джьгватан Бильаль йуасаражвра гIвынагьи цIгIвагьи гьамам, агIамта хацква хьапщла йхъирыситI. Ауи йгIахIвахраква, йбжьагажваква, йгIагвалашвахраква рбзирала ДжьгватанргIа ртгIачва сквшышвпхьадзарала йщаквгылу хIапхъанчIви цIасквагьи хIцри бызшвагьи гIархчитI.
НцIрата йыму дызтабазаз акыт ауагIагьи пIатIу ду йыквырцIитI, сквшы 83 зныбжьу ауасаражв ауат рыуа дзачIвызлакIгьи ажва гвапа йызгIайауитI, йкъару йгIанагуа ауыслагьи дйыцIагылитI. Згвы гвапарала йырчву, закъыльла агвыжвкIра зырчIвауа, йанымгIалуа аъаща йайгIайуа агIвычIвгIвыс йакIвзапI уасаражвта йырпхьадзауа. Джьгватан Бильаль ари ахъвыцща йацикIуата йгIацицIахитI: «Уцри тшгIва бзибарата йазуыму, ахIбчва пIатIута йрыквуцIауа акIвпI зымгIва злагIаджвыквылуа. Ауаса унагIвипхьадза апны асабиква ргIадзныргылра рыцIа йапхъапI. Асабиква ракIвпI ауасаражвра зрыпшдзауа, адгьыл апны абзазара тшауацIназрыхуа».
Ешерова Муъминат,
«Абаза къраль» сайт йазалхпI


КIавкIаз йтыцIта Трыквшта збзазартахаз абазаква сквшы 150 рурала рцIасква ргIахчари адырра шIыцква ргIапшцIгари гватра ду рызрымата йгIамгIвайситI. «Анадолу» хабарргага агентства уыжвгIанчIви абазаква йгIарыквчважвауа агIвыра гIаквырцIатI. Ауи абазаква рбзазаща, рунагIва адгалща, трыкв жвлара апны гылартата йрыму йырзынархапI.
«Анадолу» агентства ахабар шаргауала, Самсун агьагьара йаланакIуа Хавза абаза микрорайон Джевизлик апны унагIвипхьадза йрыуу дзаджвызтынгьи университет дырра гIайыквшватI. Джевизлик абзазагIвчва йгIарылцIтI йбергьльу абакIыгIв Исмаил Темиз, Трыквшта а-ХIауа рхъвква зны йрунашвачпагIвыз, ужвы акъвырльыкъвхара йгIалцIхыз агенерал Айдоан Бабаолу, асквш 1991 агIан чкIвынргIа рквтала йакIвшуз Европа ачемпионат апны айгIайра гIатызгаз (уахьчIвала Джевизлик микрорайон ажвлара унашвачпагIв) Осман Юнер.
Осман Юнер «Анадолу» агентства йшрайхIвызла, апхъала Джевезлик «Хурдаз» – хIва йапхьун. Ауи асхъан араъа унагIва 300 тан, ужвы 40 ракIвпI йгIанхаз, йтабзазауа йрыуатагьи рыцIа йчкIвыну йыквлагIвчва ракIвпI. ЙгIадзынгылуа ашIаква ауниверситетква рпны йапхьаныс Трыкв йапшым аштаква рахьыла йайтыпитI.
АкъральыгIва уыснкъвгагIвчва гIахIахвырквын, Юнер йшихIвауала, унагIвипхьадза заджвымзара-заджвы дгIарылцIитI. АрыпхьагIвчвагIваца 180-гIвы йнадзитI.
– Трыквшта а-ХIауа рхъвква зны йрунашвачпагIвыз, ужвы акъвырльыкъвхара йгIалцIхыз агенерал Айдоан Бабаолугьи араъа дауапI, – йгIацицIахитI Юнер. – ХIуагIахъа аспортсменквагьи гIарылцIтI. Сара хвитра абакIрала Европа сачемпионпI. АпшгIара-цхърагIара адкIылара «АКУТ» (Arama Kurtarma DerneğI) апрезидент Насух Махруки йшихIвауала, йабаду йнышвынтара араъа йаъапI. ХIара арыпхьарала къральыгIва унашвачпагIв дхIымапI, йхIымапI ауагIа депутатквагьи. Абари зымгIва зквшахIату закIыпI – хIкультура шхIагIу.
Юнер датшагьи йгIаликIгIаз ари акIвпI: ашIаква университет диплом рымамкIва унагIвакIгьи гьуауашым. КъральыгIва уыснкъвгагIвчва рыламкIва тгIачвакIгьи угьрынйушым. ЗымгIвагьи рбзазаща бзита, йыртахъу нахъауата йаъапI.
Юнер Джевизлик датшагьи йызлагIаликIгIауа «азхъацIарапI»: сквшкъомкI руацIа атыдзква рышвквагьи рхъышвквагьи гьадмыркIуазтI, зымгIвагьи кърар ду рызбжьата йгIамгIвайсуан, ацкьарагьи апхъа йдыргылуан, ужвыгьи ауи акIвпI йшаъу.
«Аквтанай апхьарта йгIалымгаз чкIвынкIгьи араъа дгьтам»
Сквшы 72 зныбыжьта Джевизлик йтабзазауа Эрдоган Юнергьи йгIаликIгIатI абзазагIвчва адырра магIын ду шазырбауа.
– ХIпны аквтанай апхьарта йгIалымгаз чкIвынкIгьи дгьуауашым, – йхIвитI Юнер. – ХIара арыпхьара магIын ду азыгIбитI. ЙалкIгIатав, сара швабыж йсгвапапI ахIвссаквагьи апхьара тшъадыркIылуа. Сара сгIариква, ауат ртынхаква зымгIвагьи дырра раутI.
Юнер йгIаликIгIатI апхъанчIви цIасква рыцIа-рыцIа йшыдзуа, йамуазтынгьи цри бызшвала йчважвитI уымхIвушызтын: «ХIуагIахъа культура хIчвыдзитI, адгьагIа хIчвыдзитI. Апхъала ууагIахъа дрыуамкIва таца дгIаг йгьамуазтI. Ужвы ауаса йгьаъахым. Йаргьи араъа хIара хIакIвымкIва датша ахIбачва гьаъахым», – йгIацицIахтI ауи.
Фармацевт ъачIвагIагIвта Трыкв шта щарда рпны йынхаз Дурмуш Бабаолу пенсия ныбыжь днадзата анхара аннийыжьх тшпщара Джевизлик щарда дгIайлитI. Асквш 1305 йгIашIарышвта араъа йгылу амаджьгыт аимам дчмазагIвхата дандыркъьа амщтахь Дурмуш Бабаолу ауи дахьпшуа далагатI. Абар ауи йхъатала йхIваз:
– Сара Астомбыль стабзазитI, ауаса атшпсщара мшква рагIан сцри кыт сгIайлитI. ТшпсщитI. ХIмаджьгыт имам дазалхпI, ауаса дъазгIвадам йгIалцIла йхъа дазсакъхара атахъыпI. Ауи йцынхъвы амаджьгыт са сахьпшлитI, аджьамгIат намаз дсрычпитI. ХIкыт апны аджьамгIат ацIагылата йацацхърагIитI. Ахвыцдза йпны угIалагата рыцIа йнаскIьахьу йпныдза хIапхъанчIвиква йгIартынхаз ацIасква пIатIу рыквхIцIитI. Азаджв азаджв зынгьи йгвы дгьасуам, кърар нкъвыгIгитI. Ауыла тшгьхIыргIващум.
Сквшы 41 рапхъала Джевизлик збзазартахаз Эмрие Атеш йшылхIвазла, дантаца чкIвыныз ауагIахъа цIасква рынкъвгара лчвыбаргвын.
– Апхъала ахъацIи апхIвыси айшвакI йацадзхъачIва йгьамуазтI. Ужвы ауаса йгьаъахым. Ужвы атацачкIвынква руыс рыцIа ймайрахатI. Ауаса апхъанчIви цIасквагьи уырджьушта йгьаъам. Ауат хвы ззубуш бзира щарда рылапI. ГвынгIвырапI араъа йшадыгьа кыту. Хвыцгьи дугьи ацIагылата зымгIвагьи джькIахбаста хIальальла асасчва гIадрайгвитI, – лхIвитI Эмрие Атеш.
«Анадолу» агентства йдыргаз ахабар зквшахIату ари акIвпI: аглобализация ашвхIаусыгIвала адуней апны йъабзазалакIгьи абазаква зымгIва руагIахъа культура мачI-мачIымцара йырчвыдзитI. Абаза уагIахъа рапхъанчIви культурагьи рыбызшвагьи гIахчахара ахъазла йазалху апрограммаква лыхра атахъыпI. Асквш 2014 агIан арыпхьарала Трыквшта аминистерства ареспублика йтабзазауата зпхьадзара мачIу ауагIахъаква рыбызшваква апхьартаква рпны йадрыпхьарныс йдырхвиттI. Абаза кытква рпны йапхъахауа апхьарасахIатква джвыквырцIатI. Ажва гьалам арат амаль шIыцква абазаква рапхъанчIви культурагьи рыбызшвагьи ргIахчара йшацхърагIуш.
«Анадолу» агентства (Anadolu AjansI)
агIвыраквала йадгалапI
Емельянова Надежда,
«Абаза Къраль» сайт йазалхпI
Асуратква «Анадолу» агентства йырчIвыпI


Зуыс йазъазу ахореограф, Къарча-Черкес республикала гIатгара зму артист Гаги Мурат Владимир йпа апхьарта апны йгIвбахауа акласс дыцIаркIвата КIавкIаз гIахIвраква йымагIальаматхатI. ЙшгIайгвалашвахуала, данчкIвыныз амузыкагьи агIахIврагьи йалидыргIуз гьаъамызтI, ауаса амакъымква рритми агIахIвчва ъазаква йгIадырбуз агIахIвракви швабыж дхъырхуан. АчкIвынчваква йгIарныпщуаз ахъацIари ахIвссаква ргIахIвыща пшдзи угвы йаладырхIауата хIапхъанчIвиква рдунейпшыща уаззырхъвыцуаз алахIвараква гIадрыцIсуан. Ауи акIвзарын апхъала агIахIвра магIны ду азырбауата агIвычIвгIвыс йнашхи йлахIваракви йыргIарбагата йзаъаз.
– Адунейла зыхьыз бергьльу агIахIвгIвы ЕмгIвыкъва Уали йгIаджвыквцIарала съацIаз апхьарта апны агIахIвчва рансамбль гIандыршатI, – йгIайгвалашвахитI Гаги Мурат. – Ансамбль апны КIавкIаз агIахIвраква ракIвын йыззырбжьуз. Ауи апш амаль агIвсщт йауазма, сцан тшандсырцIатI. АгIахIвраква руыс цIолата йыздыруа Уали швабыж бзита дхIыдынхалуан. ХIаргьи ауи йапшта агIахIвра хIазъазаханыс хIтахъыта йхIйырбуз зымгIва хIгвынхIкIылуа тшыгIбжьун. АгIахIвра хIдунейпшыщагьи апсахуата пшдзара щарда гIахIыланацIун. ХIара хIансамбль «Абазинка» – хIва йахьызта афестивальква, анкъвакъвраква щарда хIрылалуа хIалагатI, апхъагыларагьи гIатыгIгун. УадыргIвана хIунашвачпагIв йара-йара кIьыдата адунейла йакIвшуз агIахIвра анкъвакъвраква дрылалуа джвыквылтI. Ауи йгIалцIла, йшатахъу апшта дхIыдынхалныс заман гьизымхъахуазтI. Ансамбль алымпIлахныс ахъазла Псыжв кыт акультура тдзы аунашвачпагIв Джьардис Аскьарби дхIыдынхалуа далагатI. Йаргьи йыквлата агIахIвра йазъазахаз ахIбачвагьи йырдыруа закIгьи хIагъьарымщауата йхIыдынхалуан.
Апхьарта дшапхьаркIвуз ачкIвын йгвы йтайкIытI – абари аршIыйара ъачIвагIа дапхьата даланханыс. Йаргьи йгвала гIайыдахIвтI – агIахIвра йбзазара йахъв хъадахатI.
Апхьарта амщтахь Мурат Черкесск йтагылу амузыка училища гIахIврала ахъвшара дыцIалныс йгвыгъан, ауаса ауыс хIадагIвача гIаншаракIла тшапсахтI. «Эльбрус» къральыгIва ансамбль асолист Тарасунов МухIарби «Абазинка» апны йгIахIвквуз ачкIвынчваква йззычпу йдырбаныс йрайгватI. Архъвыхраква дахIврала йгIарыцIсыз Гаги Мурат асквш 1991 йгIашIарышвта жвыхвсквша ахIа дыртамкIва «Эльбрус» агIахIвчва дрыларцIатI. Араъа дшынхузымцара йгвы йтаз мурад щарда йзырхъйатI. Ага дчкIвынызтынгьи йъазара йшалайырхIуш дащтан, ансамбль фестиваль дуква йрылата йъагIахIвуаз гвышхвара ду гIайыланацIун. ЙыквлагIвчва драпшдзата йныбыжьла акъвырльыкъвхара ангIайыквшва арра дцатI, йборч йырхъйан дгIацапахтI. Дыззъазаз ауыс дадгылхтI. Ауи азаман ансамбль йаунашвачпагIвыз Таниа Валерий агвып йрылаз ачкIвынчви ахIвсси абакI йапшта драйгвыгIвуан. Ауи ансамбль агIвымакъральква рпнынадзара йгата рыршIыйара гIадырбаныс амаль гIайауан. Йпрофессионалхара йахъазымкIва рхIальшанква шпшдзахушызгьи ацIыхъва дтагылан ауи.
Йджьаущушта йгьаъам КIавкIаз агIахIвраква адуней апны йшбергьльу, аугIа бзи йшырбауа. Франция апны концерт артуата Трыквшта йауу хъацIа импрессариокI рыршIыйара хIагIа аниба йцришта йрайгваныс гIайтахъхатI. СквшквакI анахъыцI Таниа Валерий йгIанйыршаз ансамбль шIыц «Нарт» Гаги Муратгьи дрылата йынхарныс Трыквшта йцатI. Абарауаса Псыжв кыт йауу ачкIвын атрыкв къала Мармарис дтанагатI. Ауаъа йъадзатанхуз асквшква руацIа акъала абзазагIвчвагьи асасчвагьи «Нарт» рыршIыйара бзита йырдыртI, КIавкIаз агIахIвраква бзи йырбатI.
– ГIвымакъараль уаныъу асхъан уцришта, уцриква, уцри бызшва гIаугвалашвитI, – йхIвитI Мурат. – Ауи йгIалцIла хысквша анцIы агIахIвчва зымгIва гIацапахтI, ауаса хIунашвачпагIв ауаъа дынханыс дгIанхатI. Араъагьи уысдъа щарда хIгьчIвамызтI. «Эльбрус» унашва ахъызцIуз Хвби Хусей дгIахIыхIватI ансамбль хIрылата Адыгея апны йакIвшушыз афестиваль хIалалныс. Йдыруан ауат рпрограмма агIахIвраква хIышрыхагIвазаз. Абараса «Эльбрус» апны сынхауа саталагахтI. СквшквакI рымщтахь швхIаусыгIвакIла жвежвыгIв хIнадзауата ансамбль хIгIарылцIхтI. ХIгвы хIымрыдзуата ауи асхъан ансамбль гIанзыршаныс змурадыз зыхьыз бергьльу ажвлара уыснкъвгагIв Дер Станислав тшацизынахIырхатI.
Айчважвараква рымщтахь Трыквшта йаъаз Таниа Валерийгьи дгIайрайгван гвыпкIта хIынхауа хIалагатI. Араса агIахIвра театр «Меркурий» гIаншатI.
Мурат йшихIвауала, Дер Станислав ансамбль анхара штшауацIнахуаш дащтан: йзыгIвнанхуш пещ рзалихтI, йпшдзу афашаква рыздирыдзахтI, рконцертква ракIвыршара адигалуан. Ансамбль къральыгIва статус шамазлуш дащтан, ауаса дгьахамдзахтI. Ауи адуней анихIваджь амщтахь агIахIвчва руыс баргвхатI. Ауаса ргвы гьдымрыдзтI, бзи йырбуз ауыс гькIадымрышвтI. АкъральыгIва филармония апны йынхауа йалагатI. Ауат рыршIыйара бзи йызбуз гьмачIгIвмызтI, йгIарцхъагIуш аугIа бзиквагьи гIаншатI. Ауат дрыуапI РТИ завод аунашвачпагIв Тльабыча Родион. Ауи йзыгIвнанхуш пещ гIаритатI, арчIаджьра нхараква дара ркъарула йакIвдыршатI.
– ХIара ансамбль шамцIымпIлушгIваца акIвын хIызхъгвыргIвуз, ауи ахъазла йхIылшуз зымгIва хIчпатI. Батдыев Мустафа ареспублика данапрезидентха хIансамбль къральыгIва статус азыщаквйыргылтI. Ауи асквш 2007 агIан йгIаншатI, – йхIвитI Мурат.
ЙшыгIбауа апшта, Гаги Мурат йыршIыйара нхара швабыж йбайапI, йауацIыхпI. Ауи йынцIра апны аршIыйара амгIва гIалихын мышкIымзара-мышкIы дгьамайгIваджьхтI. Асквш 2010 агIан Мурат ансамбль апны балетмейстер хъадата дынхарныс йангIайыхIва «момо» гьйымхIватI. Йара ауи асквш агIан «Къарча-Черкес республикала гIатгара зму артист» чахIныгIва хьзы гIайквнадыргатI. УахьчIвала Мурат ахIбачвагьи айцIбачвагьи агIахIвра йазибжьитI. ЦIыпх ауи агIахIвра йазибжьаз, дыздынхалыз апхIвыспа чкIвын Кнухова Эстела агIшвгIвы алата Париж апны анкъвакъвра анакIвшуз йгIвбахауа агыларта гIатылгатI. Абари агIатгара йгьахъазым ауи йгIапсара злу. Мурат йуыс швабыж бзи йбитI, хIауадаъа бзазара шаъам апшта гIахIврадаъа йбзазара йыла йгьйызгIацIажьуам.
Джьандар Залина,
«Абаза Къраль» сайт йазалхпI.


АгIвычIвгIвыс адуней даныквцIра ауи йынцIра аурала йхуз ауыс бзиква гIанхитI. Макьар Умар йапшу дгIазлыцIыз ауагIахъа рыуа заджв дъадзабгу йыхьыз ахъмаштылра йгьалцIуашым. Ауи адырраква рымгIва ззыгIахъитIыз йуагIахъазаджвыкI йгьырхазым, КIавкIаз шабгу йджьащахъву мгIва шIыц рзыликъьатI. Макьар Умар йгIайбзазаз асквшква арыпхьара йазынайырхатI. Апхъапхъа йара йхъа, уацIыхъван – йуагIахъа.
СынчIва зугIахъа йрызцIабыргыз, абаза культура апны зыхьыз бергьльу ари агIвычIвгIвыс сквшы 165 йхъыцIуашын. Ауи йадахIвуата Умар дъайыз йгьи йынхара-бзазара ъакIвшаз АлбыргIан кыт апхьарта апны арыпхьагIвчви апхьагIвчви апхьахьа дгIаргвалашвахуата айззара адыргалтI. Ауаъа йгIадрайгватI Макьар Умар йтурых бзидздзата йыздыруа, ауи йунашва пхата йызхIваз щардагIвы. Ауат йрыуапI агIвгIвы Кьанджьа Ращид, асуратчпагIв Агача МухIамад, акыт музей аунашвачпагIв ТIыкIва МухIамад, абаза бызшвали литературали арыпхьагIвта йынхуз Къвач Люба, датшагьи щардагIвы.
Йапхъахауа арыпхьагIв – араса акIвапI Макьар Умар йквнагауата хIуагIахъа шйыпхьауа.
Гвыбзыгъара ду злата йгIадзынгылыз, йгвапаз, здырраква цIолаз ари агIвычIвгIвыс йуагIахъа рыхъазла адырра мгIва йыквицIаныс йтахъыта йапхъахауа апхьарта гIахъитIытI. Швабыж магIын ду амапI Макьар Умар йапхъахауата гIарып графикала йгIанйыршаз абаза алфавит. Хiыбызшва йаквыргIапста хIарыфбагьи алайцIан асабиква алайрыпхьауа далагатI.
Макьар Умар асквш 1847 агIан Бибаркт (ужвы – АлбыргIан кыт) апны дйытI. Й-XIX-хауа асквшышв ацIыхъва ари акыт ахьыз КIавкIазла йбергьыльхатI, абзазагIвчва йырдыртI арыпхьагIв (просветитель), ажвлара уысхагIв, абаза гIвыра адгалагIв Макьар Умар ауаъа дшауу. Ауи йаба Зальымхан абаза агIмыстаква дрыуан. Асквш 1851 агIан ауи аурышв Ры дрылата прапорщик чын гIайырттI. ЗаманкI анахъыцI Бабыч П.Д. йырхъв СогIвым ахьыла Марыхв ащхъахъысыртала йхъиданыс ъайылшаз ахъазла подпоручик чын гIайырттI. Бибаркт апны дкъадын, акъраль артшхъагаква йрыуата йгIайквнадыргаз щардан. Умаргьи йаба йапшта аурышв ахI йыр къвырльыкъвхара днарахвтI. Асквш 1869 йгIашIарышвта ауи юнкер чын йымата Бибаркт акыт ажвлара уысква рынкъвгара йыхъвда йгIахъарцIатI, уадыргIвана Зеленчук шIыпIа ахIаквымхарта апны дхIаквымхагIвхатI. Йаба йапшта, атрыкв-урышв айсра анакIвшуз Марыхв щхъа данхъыс амщтахь Макьар Умаргьи прапорщик чын гIайквнадыргатI.
Аба йпа адин цкьата анкъвгара дазибжьун. ДаншIаркIваз Умара йаба дишIпшуата йаргьи Астамбыль дапхьаныс гIайдахIвтI. Ауи амщтахь гIарып бызшвала, а-Къвыръан ауысла, динисльам ахабзаква руысла адырра цIолаква йымата дгIацапахтI. Асквщ 1869 агIан ауи йцри кыт маджьгыт тайыргылтI, ауи йалачпата мадырса гIахъитIытI. Йапхъахауа ари апхьарта йапхьакваз ауи рхъа аладухауата йалачважвахуан. Ауат йгIважвахауа асквшышв агвыгIвмыгIвраква йрыланагатI. Ауи амадырса йгIалгакваз, Макьар Умар йайрыпхьакваз дрыуан Тобыль Тольыстангьи. УадыргIвана ауи абаза литература дащатащтIацIагIвхатI, абаза йгьи черкес алфавитква гIанйыршатI. Тобыль Тольыстан йакIвпI Макьар Умар йыщта зырцахызгьи. АрыпхьагIв ду йгвала ауи абзазара йалайыжьтI. ХiугIахъа адырра амгIва йыквлын Кубан област апны арыпхьара йаквтахатI. Макьар Умар йхабар джьащахъваква рунашва йцри кыт апны йгьапышвтуам. Айззара апны ауи йзынарху хабарквакI ТIыкIва МухIамад йгIайгвалашвахтI.
– ЗымгIва рапхъа йгIадзынгылуа чкIвынргIа тшшвзынасырхитI, йшпакIву ухIварыквын хIара ахIбачва хIуагIахъа культура, хIтурых рхчарала хIгвыгъараква зпхIщылуа швара швакIвпI, – йхIватI ауи. – Умар йапшу агIвычIвгIвыс гвыбзыгъаква йхIхъаштылныс хIгвхвитым, анцIралагьи йхIыртлапIара, пхата хIгвы йтазара, йгIартынхаз ауыс бзиква нкъвыгIгарныс хIборчпI. Макьар Умар йуыхваз амаджьгыт агьагьара йара йнапIыла цIлагьи лайцIатI. Ауи амаджьгыт хIзамандза абгата йгьгIанымхатI, ауи швабыжта йгвасрапI, ауаса зунашва счпаз ацIлаква уыжвгIандзара йгыларкIвапI. Ауат хIапхъанчIвиква йырхцIарапI, ансимшгьи ауи агIвычІвгIвыс ду дгIахIдыргвалашвахитI.
Сара санчкIвыныз Макьар Умар акыт квта нышвынтара апсымхIара дыцIата хIабачва алачважвауата щардала йызгIалун. Ауи агIан сара ауат йырхIвуз магIын ду гьазызымбузтI. СквшкъомкI ахъыцIхьата ХIабаз лицей арыпхьагIвта санынхуз хIабачва ражваква гIасгвалашвахтI. Хiкыт атурых цIолата йссырдыруа салагатI. Сгвышхван хIтурых здырра сащтата мшкIы хIаба йыззихIвуз анышвынтара сазцатI. Съацаз агьагьара амыгъ йцIанакIын апсымхIара угьзадгылуам. ХIпны схъынхIвыхтI, гврахIи хщрыпи насахвын сатацахтI. АмгIва ансрыцкьа апсымхIара йалагылата хъышв хвыцкI снаквпштI. СанкIылпш гIарып бызшвала агъвы йангIвылгIата абльын апны гIвыракI шкIыдыз збатI.
Абызшва гьсымдыруазтIта ХIабаз апны йынхуз трыкв чкIвынчваквакI гIасцхърагIарныс тшырзынасырхатI. Ауат рыуа азаджв дсыцта анышвынтара сататалхтI. Ауи ачкIвын ауаъа йгIанихыз ари акIвпI: «Зальымхан йпхIа Напша йгьи йпачва Умар, Уали, Альгьари». АпсымхIара хнышвынтаракI аныргIалпI. АзакIы рыцIа йхвыцта, ауаъа Умар йаба Зальымхан йхъвади ыцIапI, аквта йтагылу йара Умар, йахща йгьи йайщчва ыцIапI, агIвынала йаныргIалу апны Умар йпачва щтIапI.
ТIыкIва МухIамад йхIвуз ахабарква рыквшахIатта ауи азаман йырчпаз асуратквагьи гIадырбатI. Ауат йрылан амаджьгыт йгьи ацIлаква, тгIачвала йырхъырхыз асуратква, Кубан область арыпхьагIвчва ъалачIву, Умар йызлайрыпхьуз а-Къвыръан агьиква.
Амузей аунашвачпагIв йшихIвазла, Макьар Умар йагIамкIва азгIва данага амщтахь кытла унашва рчпан йпачва апхьара йщтира шатахъу щаквдыргылтI. Рныбыжь аннадза айщчва Санкт-Петербург апхьара йырщтитI. Абдуль-Кьарим аурышв ахI йыр афицарта дрылашван Россия дгIатахатI, Абдуль-ХIамид инженер ъачIвагIа тшахайыргIвазан йышта
дгIайхтI. Араъа Къабардпщ йауаз апхIвыспи йари унагIва гIандыршатI, пхIагьи драухтI, тыдз ду дыргылхтI. АцIасква абгата йнайырдзауата йаща йтгIачва гIайыдикIылхтI, ауаса ауи абзазара йгвы анйырчвгIаныс дгьахамдзатI, дщхатI. Ахабар чIвыхь загIаз Абдуль-Кьарим йынхара нижьын, йхаквла дгIайтыпахтI, йшахабзаз апшта йаща йтгIачва гIайыдикIылхтI. Щарда днамихуата ауыгьи азгIва хьанта гIайыдсылын адуней йхIваджьтI.
Ачвзаба лайщчва гIайын лпхIагьи ларгьи Къабардпщ йыргахтI. Сквшщарда анахъыцI апхIа лныбыжьла днаскIьахьата лаба йышта дгIахъынхIвыхтI. ДъагIайхыз атдзы аколхоз йырнапIыцIаркIхьан. Щарда даъамызлауата дцахтI. Ауи амщтахь лхабар заджвгьи йгьйымгIахтI. ГвасрапI, ауаса Макьар Умар йтлахц ауыла йшIчIватI…
Айззара апны апхьагIвчва йдучвам ргылчIвкI гIадырбатI. Ауат рыуа азаджв Умар йтурасыла дгIахъвмартI. АрыпхьагIв гвыбзыгъа йфилософия хъвыцраква, йгвыргIваква гIахъыртIытI, йугIахъа йрыуата йайрыпхьауа йрылахIаныс шитахъыз гIадырбатI. Анахьанат аугIахъаква йыршIйырпшуата рпхьадзара йъалдзгIауа дахъгвыргIвн. ХiугIахъа зынзаман йшымчхъаз, хъацIара ду шынкъвыргуз йдыруан. Макьар Умар маджьгыт йыргылтI, асабиква айрыпхьун, ауаса йчпауа йымамачIын. Ауи абайарагьи артшхъварагьи дгьащтамызтI, йуагIахъа насып рымата йбарныс йтахъын. Анасып щатата йаму адырра шакIву гIайгвынгIвуан. Умар йгвакъвпракви ауагIахъа уысква къарута йрыквирыдзызи щтадъа йшымдзыз азаман йгIанарбатI, йуыс бзиква назырдзахуаш Тобыль Тольыстан дгIаншатI.
Макьар Умар йзынархаз айззара апны Кьанджьа Ращид йгвгIанаграквагьи йхIватI. ЙшгIаликIгIазла, АлбыргIан кыт турых ду апщылапI, араъа хIкъральла йбергьыльхаз гIвычIвгIвыс щарда гIадзынгылтI. Ауи хвы аквырцIауата акыт абзазагIвчва ршвапха йашIпшра, ртурых рыцIагьи йзырбайуш ауысква дырхъйара атахъыпI. АбазакI адуней дъадзакву Макьар Умари ауи йайрыпхьаз Тобыль Тольыстани рыхьызква гьырхъаштылуашым. Ращид арыпхьагIвчва дуква йырзынархата йгIвыз ауысаква дгIарыпхьатI. Адырра къару ду шаму акIвпI ауи йгIайырбаз.
Сквшщарда АлбыргIан апхьарта цри бызшвала йазрыпхьуз Къвач Любагьи Макьар Умар йынхара магIныта йамаз даквгIашIастI.
– УахьчIва йадыжвгалыз айззара йгIадзынгылуа абанпара рыхъазла магIын ду амапI – асабиква рапхъанчIвиква злаз ауысква тшрыхадыргIвазарныс рылшатI, – лхIватI ауи. –
ХIрыладухитI АлбыргIан кыт йгIатадрийыз Макьар Умар йшвапхала зынцIра-бзазара зуагIахъа йырзыназырхаз агIвычIвгIвыс пшдзаква: агIвгIвчва, апхьахьаква, айъазагIвчва ауасамцара. ХiарыпхьагIв ду йгIапсара щта пшдзата йъагIанхаз акIвпI ауи збзиру. Уыс бзи щарда гIанарыцIстI ауи йгIаджвыквцIара.
АлбыргIан апхьарта адиректор Хъсал Римма чкIвынргIа бжьагажвала тшырзыналырхатI. Макьар Умар йыргылыз амаджьгыт ъабгахым лгвы йыцIалуата далачважватI. Ауи амаджьгыт акIвпI абаза угIахъа йапхъахауа апхьартата йырзалыз. Римма йгIалылкIгIатI Макьар Умар йапшкву агIвычIвгIвысква шракIву ауагIахъа зрыпшдзауа. ЧкIвынргIа ражва апны АлбыргIан апхьарта йъапхьауа рхъа шаладухауа гIалыркIгIатI.
Бибаркт апны йапхъахауа апхьарта нхауа йалагищтара сквшышвкI айхIа цIыхтI. ЗаманкI анахъыцI ауи пычIв апхьартахатI, ауи амщтахь агIкласскI йадрыпхьун, уадыргIвана квтанай апхьартахатI. Араъа дырра зауыз абанпара щарда абзазара мгIва йыквылтI, апхьагIвчва йрыуата щардагIвы бзазара мгIва пшдза йыквылтI, ауи акIвпIта йапхъахуз АрыпхьагIв йгIапсара щтадъа йгьымдзтI.
Джьандар Залина
«Абаза Къраль» сайт йазалхпI.


Щарда мцIуата апхъанчIви суратквакI гIаснапIыцIашватI. Ауат Трыквштала йгIайтыпахта ужвы Апсны йтабзазауа арепатриант Куджба Окан йгIаситтI. Ауат рыуа азакIы сцри кыт Ачандара атурых йъапщылу йгIалцIла сгватра азынасырхатI. Асурат йагIвсыз асквшышв йгIважвахауа асквшква рагIан акыт аквта гваран апны йхъырхтI. Ари агваран зынзаманкI акыт йауаз ахI Ачба Бата йчIвын. Ауи асквш 1930-ква рагIан репрессия далашватI. Ауаса сквшышвкI рапхъала йапшдзата КIавкIаз ащхъаква рщапIы апны йщтIу ари ауатыкв пшдза аквта уахьчIва йъагIадзазгьи метр гIвынгIважва зхIагIару ацIла гыларкIвапI.
АцIла швабыж йажвыпI. Апхьахьаква йшырпхьадзауала, ауи сквшызкь райхIа ахъыцIитI. Ауасаражвква йшырхIвахуала, ауи агIамта ауацIа ацIла мцаблыра щарда ахъыстI. Ауи йгIалцIла ащапIы апны пщметркIи бжакIи йнадзауа акIынхIара ачпатI. АцIла ду уанапшуа ачвагIваца акIвымкIва датша закIгьи йамкIуазшва йубитI. АкIынхIара ауи аъара йдупIта атшы уаквчIвата йа амашина утачIвата хвитта уызталуаштI.
Асурат хIаквгIацапахитI. МачIкI йхъващхаз асурат швъабгъьы апны уагIахъа фашала йгIвычата хыгIв хъачва аныпI: азаджв ацIла акIынхIара йтагылу атшы даквчIвапI, агIвыджь щъагIвта ацIла апахь йгылапI. Ауат дзачIвкву гIассырдырра стахъыта акыт йгIатахаз ахIбачва йдсырбатI. Ауат рыуа азджьакI, зныбыжьла сквшы 85 йрайхIу, ркытлагIвчва гIардырхтI.
Алыгажвква йшырхIвахуала, арат ахъачваква анбжьагIвчва цIабыргын: Царгуш Тадар (агъьмала), Ахба Мстафа (атшы йаквчIву) йгьи сквшы 110 райхIа нызцIыз Инапха Хджадж (армала). ЩардагIвы Инапха Хджадж йгIахIвахра рдырхитI. Йжвежвхауа асквшышв ацIыхъва ауи йынбжьагIвчва-мхIаджьырквагьи йаргьи ацыта Трыквшта йтанагатI. МышквакI анцIы рпсадгьыл ахьыла йгIацапахырныс рмурадхатI. Ауи азаман акъральгIвынаква нахвата йгьщаквдмыргылсызтI. Ауи абзирала анбжьагIвчва щъагIвта амшын атшпыламцара Апсныдза йгIамгIвайстI.
Швабыж йджьащахъвапI йара асурат атурыхгьи. Куджба Окан асуратыжвква разкIкIра швабыж дазгIашыкъпI. Ауи здыруа зымгIвагьи сураткI гIарнапIыцIашварквын ахабар зынла йдырдыритI. Абари асурат Куджба Окан Голландияла йгIатыцIта акIвпI йшгIайнапIыцIашваз. Йшаъула, суратипхьадза йара атурых амапI, ауи ахIатырла йгIадзынгылуа абанпараква ауат атурыхква дхIырдырныс хачIв хъадата хIпахь йгылапI.
Ахба Диана,
«Абаза Къраль» сайт йазалхпI


Асквш 2013 апхын абаза чкIвынргIа р-АдкIылара «Шарпны» абаза уагIа жвлара ражва дыргауата Къарча-Черкес йтыцIта Красна Полянадза атшыгIвчва гвып рамдара адгалра ауысла Россия Федерация а-Правительства апредседатель йцхърагIагIв Козак Дмитрий Николай йпа тшизынадырхатI. Абари апш гIаджвыквцIара ззынархаз абазакви апсуакви рапхъанчIви чIвыла Швача шта (Сочи) апны йакIвшуш йгIважви гIвбахауа агъын олимпия хъвмарраква рыцкIра акIвын. Абаза чкIвынргIа ргIаджвыквцIара Россия а-Правительства апынгьи йацыркIтI.
Асквш 2013 октябрь а 12 атшын Гвым (Красна Восток) кыт апны айззара ду акIвшатI. Ауи араъа йтыцIта Красна Поляна ахьыла йцуш атшыгIвчва гвып рнадасра йадахIвуата йадыргалтI. Абаза тшыгIвчва Гвым йтыцIын Къвайдан кыт ахьыла йджвыквылтI. Акыт абзазагIвчва ауат гвыргъьара дула йгIарпылтI.
Къвайдан амщтахь агIамдагIвчва рымгIва Псыжв кытла (Дарыкъвакт) йщтIан. Ауаъа йнамдзаскIва Черкесск йрылстI. Акъала абзазагIвчва агвып рквпшыра гIальаматра ду азырбатI, йджьарщатI. ЦIабыргыта ауи апш гIаншара гIальамат ансимшгьи уыла йгьгIацIашвум.
Псыжв кыт абзазагIвчвагьи атшыгIвчва пхата йгIарпылтI. АтшыгIвчва ргIамдара йапхъахауа амш араса йалгатI. ЙащтагIайуаз атшын абаза тшыгIвчва мгIва йатаквылхтI.


Къарча-Черкес ауагIахъаква ртурых йгIаквчважвауата йбайу алитература ужвыгьи дырра цIолала йадгалу нхара дукIла йалахIатI. Арат амшква Черкесск апны йгIацIцIтI йбергьльу апхьахьа, аистория наукаква рдоктор, апрофессор ТхIайцIыхв Михаил йкнига «Й-ХVIII-хауа асквшышв ацIыхъва – ХIХ-хауа асквшышв агIаталымта абазаква ртурых ауысла агIвыраква». Ари шIыц-шIыц дыздынхалхыз йгIвбахауа гIацIщтрапI. Йапхъахауа агIацIщтра асквш 1992 агIан СогIвым агIвырагIацIщтырта «Алашара» апны йгIацIцIтI. Амонография апны абазаква рэтнография уысква, Лагъь КIавкIаз апны ауи атлахан акытква ъачIваз аштаква гIарбапI. Ауатква ракIвымкIва архъвыхра нхара апны гватра ду азынархапI абазакви йраргвану ауагIахъакви (апсуакви адгьакви) разазаъаща.
ГIальаматра ду рылапI абаза ткъвымхьызква, ауат ртурых, Лагъь КIавкIаз апны анахьанат ауагIахъаква йызларпщылу ауысла апрофессор ТхIайцIыхв Михаил йакIвйыршаз архъвыхра шIыцква.
ХIызлачважвауа акнига йаццауата Москва апны ТхIайцIыхв Михаил датша книгакIгьи гIацIищттI – «Трыквшта абазаква». Ари акнига Трыкв Республика апны асквшква 2003, 2005, 2011 рагIан апхьахьа йакIвйыршаз архъвыхраква йыргIарбагапI.
Ари анхара Россия атурыхдырра апны Трыквшта йту абаза мхIаджьырква ртынхаква рбзазартаква, раъаща гIазырбауа йапхъахауа рхъвыхрапI. АмхIаджьырква йжвежвхауа асквшышв йакIвшуз КIавкIаз айсра агIан рпхыцIа шцазла, рцришта йтнаган Осман паштахIыгIва йтанагатI. Акнига швапха щарда аланакIтI, ауат Трыквшта апны автор дызквшахIатхаз, дзынйаз агIаншараква гIахъыртIитI, атрыкв абазаква руыжвгIанчIви бзазара гIадырбитI.
Апхьахьа анахьанат йынхраква йрапшта Лагъь КIавкIаз атурых гIальаматра азызбауа апхьагIвчва йырзынарху ари акнига ТхIайцIыхв Михаил апсуа-абаза уагIахъа р-Дуней Ассоциация (Абаза) апрезидент, аюрист наукаква рдоктор, академик Шамба Тарас йхьызхIвагата йщаквйыргылтI.
НакIвахв Михаил
«Абаза Къраль» сайт йазалхпI


Асквш шIыц агIаталымта щардагIвы йнардасыз асквш йазхъвыцхитI, ргвы рыцIа йгIатахаз, щта пшдза гIанызжьыз агIаншараква, анйараква гIаргвалашвахитI. Сара ауи апшта сгвы йгIатахаз агIаншараква йрыуапI ауагIа рарыпхьагIв Тобыль Тольыстан йхъыцIыз асквш 135 йадахIвуата йакIвшаз адуней наука-практика конференция. Абаза бызшви алитератури абгата йырзынархаз ари аконференция амагIны кIьыдата уаквчважвушта йаъапI. Ауаса датшагьи ауи амагIны рыцIа йщтIызхуа абаза уагIахъа ртурых апны анцIрала зыхьыз гIалазжьыз агIвычIвгIвыс ду йюбилей йъазынархаз акIвпI. Тольыстан Закьарыйа йпа дшапхьахьу гIазырбауа хцIаракIгьи йыхьыз йгьацхъагыламызтI, ауаса ауи йыщтала йынхауа йгIадзынгылта абаза уагIахъа йгIарылцIыз апхьахьа-бызшвадырыгIвчва гIальаматква щардагIвыпI. Ауат дрыуапI аконференция зрыхIазырыз, йакIвзыршаз адгалагIв комитет аунашвачпагIв, апрофессор ПIаз Сергей. ПIаз Сергей Умар йпа КIавкIаз бызшвадырра апны зыхьыз бергьльу дапхьахьапI, дбызшвадырыгIв-фразеологпI, абаза бызшва афразеология йапхъахауата дархъвыхыгIвпI, йхIаракIу апхьарта арыпхьара цхърагIагаква, бызшвадырра нархараквакIла апрограммаква дыравторпI, абаза бызшва арыпхьарала акъральыгIва стандарт дагIаныршагIвыпI.
Апрофессор ТIыгв Владимир агIвыра «ПIаз Сергей: апхьахьа йгIадзынгылра» апны йшихIвауала, ауи йнаука нхара асквш 1978 агIан йджвыквицIатI. Ауи агIан «ахIба пшдзата, арыпхьагIвта йыдзхъагылаз апрофессор Кълыч Рауф йбжьагажвала абаза бызшва анаука рхъвыхра уысква дрыдынхалырныс мурад йкIын Грузия ССР анаукаква р-Академия аспирантура дыцIалра ахъазла экзамен шикIуашла ахIвара швъа йгIвытI». Йдиссертация дапхьаркIвауата йнайырдзан нхара Къарча-Черкес къральыгIва педагогика институт апны дгIацапахтI. УахьчIва Сергей Умар йпа анаука, арыпхьара йгьи ажвлара уысква джьгарта дрылапI. Асквш 1992 агIан ауи Къарча-Черкес къральыгIва педагогика институт (ужвы – Алиев У.Д. йыхьыз зхъу Къарча-Черкес къральыгIва университет) апны наука-рхъвыхра нхарала апроректор йъанатIа гIайыхъвдаквырцIатI, уахьчIва йъагIадзазгьи араъа йакIвшауа анаука-рхъвыхра уысква ргIаджвыквцIара, радгалра, ракIвыршара йнардзата унашва рхъицIитI, ауниверситет апны йщаквгылыз ацIасква нкъвигитI, цIас шIыц щардагьи гIанйыршитI.
Ауи йырхъвыхра агIарбараква рбзирала йапхъахауата фразеология акурс абгата йхIаракIу апхьарта апрограмма йалалтI; ауат агIарбараква йрылшарата ужвы аквтанай апхьарта апынгьи апхьагIвчва абаза фразеология ахъвква тшрыхадыргIвазитI. Анхараква «Абаза бызшва афразеология» (асквш 1994) йгьи «Абаза бызшва афразеология ажвар» (асквш 1994) арыпхьарала Россия Федерация а-Министерства агриф рыквта йхIаракIу апхьартаква рстудентква йырзалху арыпхьара цхърагIагата йгIацIцIтI.
ПIаз Сергей апсуа-адыгьа бызшваква рфразеология йгьи рфразеография рщаквгылра, ртшауацIыхра йкъару ду алайцIатI, йырхъвыхраква рпны абаза фразеологизмква рылкIгIараква злаквшвауагьи йызлагIвысуагьи йзыгIарбатI, абаза, апсуа, адыгьа бызшваква рпны афразеология гIаншараква ашIйырпшытI.
Ауи наука нхарата, арыпхьара-методика нхарата 130 райхIа дыравторпI. Ауат анхараква йрылапхьадзапI амонографияква, апхьагаква, йхIаракIу йгьи аквтанай апхьартаква рыхъазла аметодика цхърагIагаква. ПIаз Сергей йредакция йгIацIста йгIацIцIыз амонографияква, ажварква, анаука конференциякви анаука нхаракви разкIкIраква рпхьадзара 40 йайхIапI. Ужвы азаман апхьахьа абаза бызшвадырра апны цIолата йырхъвыхчIву абаза бызшва асинтаксис ауысква дрыдынхалитI, йалачпу анаука программа «Цри бызшвали алитературали арыпхьагIвчва ррыхIазырра, арыпхьара-методика уысквала радгалра» унашва ахъицIитI. Ауи апрограмма Арыпхьарала Россия Академия а-ГIвадахь хъвшара ауыс хъадаква рплан йаланакIитI.
ПIаз Сергей Умар йпа – абаза алфавити аорфографии рагъьчIвра ауысла а-Комиссия, наукали арыпхьарали Къарча-Черкес республика а-Министерства апны йгIаныршу Арыпхьара-методика совет йгьи абаза бызшва ауысла апрограмма гвып друнашвачпагIвпI.
ХIасарокъва Бильаль
«Абаза Къраль» сайт йазалхпI


Хвысквша руацIа йакIвшуз ареконструкция амщтахь Согъвым апны а-КъральыгIва Урышв драма театр гIахъыртIытI.
– ХIара насып дута йхIзалтI ари атеатр агIахътIра, швабыж щарда хIазпшытI уахьчIва хIызлапшуа агвыргъьахъв, – лхIватI атеатр аунашвачпагIв Балаева Н. аспектакль аламгаскIва апшыгIвчва тшырзыналырхауата. – Хвысквша анухIвара швабыж йщардапI аршIыйагIвчва гвып рыхъазла, ауаса агвып рхIаль-шанла багъьата тшгIадырбан йгIащаквхатI. ХIара хIзайгвыгъуз хIгьамайжьатI, атеатр атдзы зымгIвалагьи йнардзата йдырчIаджьтI.
Апсны а-КъральыгIва Урышв драма театр асквш 1981 агIан йгIахъыртIытI. Ауи асхъан ауи апшыгIвчва шIаква йыр-Театрта акIвын йшаъаз. Асквш 1990 агIан ауи драма театрта йырчпахтI. Апсны а-Урышв драма театр арепертуар йалапI аурышв йгьи агIвымакъраль классика. Зунашва хIхIвауа йрыланакIитI Уильям Шекспир, Анатоль Франс, Чехов Антон, Пушкин Александр, ауасамцара. Датшагьи араъа йдыргылитI уыжвгIанчIви Россия йгьи Апсны авторква ргIвыраква йгIархъыху аспектакльква.
Хвысквша йакIвшаз ареконструкция амщтахь а-КъральыгIва Урышв драма театр ашвква Мольер йпьесала йдыргылыз аспектакль «Тартюф» акIвпI йызлагIартIыз. Атеатр аунашвачпагIв Балаева Н. йшылхIвазла, атеатр агIахътIра агвып рынхаща, рыршIыйара пхыцIа джьауапкIра ду зпщылу шIыцра щарда шгIаланацIауа рылархIвауата йаъапI, йаргьи ауи акIвпI «Тартюф»-ла йызгIалагаз. ЙалкIгIата абари аспектакль айсра зчва йтшаз атеатр агIащаквыргылхра йаквыргIапста йырпхьадзатI артистква, йшпакIву ухIварыквын айсра агIан атеатр анхара ашIасдзан йыдзтI ухIва йауашта йаъан. «ЛдзгIарати баргвырати хIзынйаз зымгIва хIгIарыцIстI, атеатр анхара шIыц-шIыц йадыгIгалхын йапхъахауа хIспектакль «Тартюф» йыргылтI талант ду змаз актер, арежиссер Читанава Мераб, – лхIвитI Балаева Нина. – Атеатр анхара апны ауи йъазара хIызлайгвгъуз щардан, ауаса адуней йхIваджьра апхъала аспектакль адигалныс, атеатр актерква адиплом йазынадзандзыкIьара дрыдынхалныс акIвпI дызхадзаз».
«Апсны апны йырхъйара атахъу ахачIв баргвква ага йщардазтынгьи акультура анхартаква руысква апхъа йдыргылта йъадырхъйауа ахъазла» Балаева Нина ареспублика аунашвачпагIвчва квырмыш ду рзылчпатI. Ауи йылрыбагъьатI «акъральыгIва атланыкъвала йрызрыму агвыгъара бзиква кърар багъьала йгIадырцIабыргныс ахъазла атеатр атруппа йрылшауа закIгьи йшамайгьдзуш». АпшыгIвчва асцена йхвынгылаз актерква аурымщтхуата ауырата напIы йырзасуан.
А-Урышв драма театр агIахътIра йадахIвуата йдыргылыз аспектакль йапшытI апрезидент Хаджимба Рауль, апарламент аспикер Бганба Валерий, апремьер-министр Бутба Беслан, Апсны апны Россия Федерация агIащтийыгIв Григорьев Семен.
Аспектакль аналга амщтахь асцена дгIаквылтI культурала Апсны Республика аминистр Арсалия Эльвира. Ауи атеатр анхагIвчва гвып агвыргъьахъв ахьызла драйхIвахIвтI, гIамта айшысла а-Урышв театр ареспублика акультура бзазара йшаквта духуш кьанкьаш шазгIалымгуа лхIватI.
Ахба Диана,
«Абаза Къраль» сайт йазалхпI